Bayi putus kepala ketika dilahirkan

New Delhi: Seorang bayi dilaporkan putus kepala ketika dilahirkan selepas ditarik terlalu kuat seorang jururawat di sebuah hospital kerajaan di India semasa berdepan masalah ketika proses kelahiran.

Ibu bayi itu yang dinamakan media India sebagai ‘Dikhsha Kanwar’ dilaporkan sedang bertarung nyawa di hospital akibat kejadian berkenaan.

Media India melaporkan, ketika melahirkan anak, seorang jururawat lelaki menarik bayi itu terlalu kuat hingga ia terputus dua.

Kejadian itu dilaporkan berlaku pada 6 Januari lalu di sebuah klinik di Ramgarh di daerah Rajasthan, Jaisalmer sebelum wanita berkenaan dirujuk ke Hospital Jawahar untuk rawatan lanjut kerana menghadapi komplikasi kelahiran.

Jururawat berkenaan dan seorang rakannya kemudian membawa badan bayi berkenaan ke rumah mayat tanpa memberitahu sesiapa.

Dr Ravindra Sankhla dari Hospital Jawahar memberitahu Hindustan Times, petugas di klinik memberitahu wanita itu sudah melahirkan anak tetapi uri tertinggal di rahim.

Katanya, dia menyedari sesuai buruk berlaku apabila dia cuba mengeluarkan uri itu dan terus menghantar wanita berkenaan ke Hospital Ummed di Jodhpur untuk pembedahan.

Ketika pembedahan doktor terkejut apabila menemui kepala bayi itu di dalam rahim. Doktor kemudian memaklumkan keadaan itu kepada keluarga wanita itu. – Agensi


Adik Ainul Mardhiah Sudah Sedar

Selepas kira-kira lima jam menjalani pembedahan membuang tumor di mulutnya semalam, Ainul Mardhiah Ahmad Safiuddin, kini sudah sedarkan diri.

Khabar gembira itu dikongsi bapanya Ahmad Safiuddin Ahmad Razak, 24, melalui status ringkas di Facebook miliknya kira-kira 30 minit lalu.

Ahmad Safiuddin melahirkan rasa syukur apabila Ainul Mardhiah kini sudah sedar.

“Cuma masih dalam unit penjagaan rapi untuk memastikan Ainul betul-betul baik sebelum dipindahkan semula ke wadnya yang biasa.

“Teruskan doa Ainul kuat, cepat sihat ya semua,” katanya.

Ainul Mardhiah berusia sembilan bulan menghidap kanser mulut Germ Cell Tumor kini dirawat di sebuah hospital di London.

Perkongsian bapanya mendapat 13, 000 reaksi daripada pengguna Facebook serta lebih 5,000 perkongsian. – Harian Metro


KV Keningau Raih Perak Di Festival Seni Itali Kategori Drama Radio

KENINGAU : Sepasukan pelajar dari Kolej Vokasional Keningau telah dianugerahkan dengan pingat perak bagi kategori drama radio di festival seni Itali yang berlansung pada 28 sehingga 31 Mac 2022.

Pasukan ini terdiri daripada Natalia Jaikoh @ Alexander, Joyce Hazel William, Meredith Jillian Martin, Jyfreena Ryzza Yanik dan Dayang Salma Atika Awang Latif.

Radio drama adalah persembahan teater yang disampaikan sepenuhnya melalui dialog, kesan bunyi dan muzik tanpa sebarang visual.

Mereka telah menulis skrip mereka sendiri yang mengisahkan keajaiban malam sebelum perayaan Krismas dimana alat permainan dan patung menjadi hidup dan mampu berinteraksi dengan kanak-kanak.

Cerita ini berfokuskan kepada seorang kanak-kanak perempuan bernama Arytha yang tidak mahu dipisahkan dengan anak patung kesayangannya walaupun dia telah agak matang untuk bermain dengan anak patung.

Pengarah kolej tersebut, Encik Johari @ Jaibet Bin Sabin, mengucapkan tahniah kepada pelajar-pelajar ini memandangkan mereka telah berjaya menunjukkan bakat mereka dalam bidang seni melalui penyertaan ini.

Dia berharap agar budaya seni terus dipupuk dikalangan pelajar-pelajar di Malaysia khususnya di Sabah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman radio drama pasukan ini yang bertajuk “Christmas Miracle” (Keajaiban Krismas) boleh diakses melalui pautan YouTube berikut:


Covid-19: Sandakan, Tawau Catat Kes Tertinggi

KOTA KINABALU : Sandakan dan Tawau mencatat angka kes baharu positif koronavirus (Covid-19) tertinggi hari ini sekali gus menjadikan Sabah kekal sebagai negeri paling ramai dijangkiti wabak itu.

Menteri Kerajaan Tempatan dan Perumahan Sabah, Datuk Seri Masidi Manjun berkata, Jabatan Kesihatan Negeri Sabah (JKNS) melaporkan sebanyak 644 kes di Sabah hari ini dan jumlah kumulatif adalah sebanyak 15,692 kes.

“Sandakan mencatat sebanyak 199 kes dan jumlah yang tinggi ini berpunca daripada tunggakan sampel saringan yang diambil pada 23 hingga 26 Oktober lalu dan disusuli Tawau sebanyak 134 kes pada hari ini.

“Kota Kinabalu mencatat 91 kes, Kudat (63), Semporna (30), Putatan (17), Kota Belud (16), Penampang dan Keningau masing-masing catat 15 kes, Tuaran, Lahad Datu dan Beaufort catat 13 kes, Papar (8), Keningau dan Kunak catat enam kes, Kota Marudu (3) dan Ranau (2),” katanya dalam kenyataan media di sini hari ini.

Masidi turut memaklumkan, bagi mengekang penularan wabak di Pusat Tahanan Sementara (PTS), JKNS telah membuat kawalan jangkitan pandemik itu di tiga PTS lagi di Sabah.

“Tiga PTS itu adalah di Tawau, Papar dan Kota Kinabalu.

“Bagi PTS di Kota Kinabalu, saringan secara bersasar melibatkan sebahagian orang tahanan dan anggota keselamatan yang bertugas di PTS itu telah dibuat dan dikuarantin di kawasan PTS,” katanya.

Mengulas lanjut, beliau berkata, kerajaan telah memutuskan untuk melaksanakan Perintah Kawalan Pergerakan Diperketatkan (PKPD) di PTS di Manggatal bermula Selasa ini hingga 16 November depan.

“PKPD ini melibatkan 1,820 tahanan dan 114 kakitangan. Semua aktiviti keluar dan masuk ke pusat tahanan serta lawatan oleh ahli keluarga adalah tidak dibenarkan,” katanya.

Masidi dalam pada itu turut memaklumkan tiga Pegawai Perubatan Pakar akan ditempatkan di Hospital Duchess Of Kent, Sandakan, manakala 12 lagi Pegawai Perubatan akan ditempatkan di Hospital Tawau dan Hospital Queen Elizabeth serta embilan jururawat akan ditempatkan di Hospital Tawau.

“Sehingga hari ini, bantuan sumber manusia yang telah diterima JKNS adalah seramai 43 orang Pegawai Perubatan Pakar, 150 Pegawai Perubatan dan 255 jururawat tetap dan kontrak,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TYT Rasmi Tamu Besar Kota Belud Pada 27 Oktober

KOTA KINABALU: Dua pemimpin utama Sabah, Tuan Yang Terutama (TYT) Yang di-Pertua Negeri Tun Juhar Mahiruddin dan Ketua Menteri Datuk Seri Mohd Shafie Haji Apdal dijangka menghadiri Tamu Besar Kota Belud, di Tapak Tamu Mingguan Kota Belud, pada 27 Oktober ini.

Majlis perasmian akan disempurnakan oleh Tun Juhar pada 27 Oktober.

Sehubungan itu Menteri Pembangunan Luar Bandar Sabah Datuk Ewon Bendick mengalu-alukan orang ramai terutamanya masyarakat Kota Belud supaya hadir beramai-ramai untuk memeriahkan lagi acara dua hari itu bermula 26 Oktober ini.

Beliau berkata pelbagai acara menarik telah disusun sepanjang dua hari Tamu Besar berlangsung, antaranya pameran pelbagai jabatan dan agensi kerajaan serta pertubuhan bukan kerajaan (NGO).

“Kunjungan pada hari ini bertujuan menjemput Tun Juhar untuk menyempurnakan Tamu Besar Kota Belud pada 27 Oktober ini dan kami amat gembira kerana TYT menerima jemputan itu.

“Ini merupakan satu acara besar tahunan Kota Belud yang dihadiri dua pemimpin tertinggi kita iaitu TYT dan Ketua Menteri,” katanya ketika ditemui pemberita selepas mengadakan kunjungan hormat kepada TYT, di Istana Negeri, di sini, hari ini. Turut serta dalam kunjungan itu Ahli Dewan Undangan Negeri (Adun) Usukan Datuk Japlin Akim, Pegawai Daerah Kota Belud Diyannah Abdullah dan ahli jawatankuasa Tamu Besar Kota Belud. Ewon yang juga Adun Kadamaian berkata, pada 19 Oktober ini konvoi motosikal berkuasa tinggi bersama TYT dari Kota Kinabalu ke Kota Belud sempena Hari Jadi Rasmi Tun.

“Ini juga akan menjadi tambah nilai kepada Tamu Besar Kota Belud. Kunjungan Tun Juhar ini sangat bermakna bagi penduduk Kota Belud, sebab itu kami akan membuat persediaan sebaiknya,” katanya. Sementara itu ketika ditanya harapan untuk Bajet 2020 yang akan dibentangkan tidak lama lagi, Ewon berkata, kementeriannya berharap diberikan peruntukan lebih besar berbanding tahun ini untuk mensejahterakan rakyat luar bandar Sabah. “Kita telahpun mengadakan perjumpaan dan perbincangan dengan Datuk Seri Rina Harun (Menteri Pembangunan Luar Bandar Persekutuan) supaya keperluan-keperluan pembangunan di Sabah dapat dimasukkan sebagai input oleh KPLB Persekutuan dalam penyediaan bajet ini. “Input kerajan Sabah melalui Unit Perancang Ekonomi Negeri (UPEN) telahpun kita sediakan sejak awal tahun lagi supaya UPEN dapat memanjangkan input ini kepada Kementerian Hal Ehwal Ekonomi. “Saya berharap lebih besar peruntukan diberikan kepada kita dalam Bajet 2020 terutamanya dalam pembinaan infrastruktur asas seperti jalan luar bandar, Bekalan Air Luar Bandar (BALB), Bekalan Elektrik Luar Bandar (BELB), kemudahan sekolah dan klinik luar bandar,” katanya. Ewon berkata selain input sedia ada yang diberikan setiap tahun, KPLB Sabah juga memohon kepada Kerajaan Persekutuan agar peruntukan BELB Alternatif, BALB Alternatif dan rumah Bina Baru PPRT turut diberi perhatian. “Saya berpendapat, keperluan di Sabah bukan baikpulih rumah tetapi pembinaan rumah baru, oleh itu saya berharap semua input ini dapat dimasukkan dalam Bajet Kerajaan Persekutuan 2020,” katanya.-SabahNewsToday


Vaksin Pfizer Kekuatan Lebih Rendah Untuk Budak 5-11 Tahun Dapat ‘Lampu Hijau’

KUALA LUMPUR: Pihak Berkuasa Kawalan Dadah (PBKD) memberi kelulusan pendaftaran bersyarat bagi vaksin Pfizer 10mcg untuk kanak-kanak berusia 5 hingga 11 tahun.

Bagaimanapun Ketua Pengarah Kesihatan, Dr Noor Hisham Abdullah berkata, ia mempunyai kekuatan lebih rendah berbanding vaksin Pfizer yang diberikan kepada individu berusia 12 tahun dan ke atas.

Katanya, PBKD juga bersetuju memberikan kelulusan pendaftaran bersyarat bagi vaksin Pfizer 30mcg (Tris/Sucrose), iaitu formulasi baharu untuk individu berusia 12 tahun dan ke atas yang tidak memerlukan pencairan sebelum suntikan.

Malah beliau berkata, formulasi baharu itu mempunyai jangka hayat lebih panjang, iaitu 10 minggu berbanding formulasi sedia ada selama sebulan apabila disimpan pada suhu 2ºC hingga 8ºC setelah dinyahbeku.

“Untuk makluman, pemegang pendaftaran bagi kedua-dua vaksin Comirnaty ini adalah Pfizer (Malaysia) Sdn Bhd dan dikilangkan oleh BioNTech Manufacturing GmbH, Jerman,” katanya dalam kenyataan.

Sementara itu, Hisham berkata, PBKD juga memberi kelulusan bersyarat bagi penggunaan vaksin CanSino sebagai dos penggalak kepada individu berusia 18 tahun ke atas dengan sela masa tiga hingga enam bulan selepas menerima dos pertama vaksin sama.

“Pemegang pendaftaran bagi vaksin ini ialah Solution Biologics Sdn Bhd dan ia dikilangkan CanSino Biologics Inc, China.

“Kelulusan pendaftaran bersyarat ini masih memerlukan maklumat kualiti, keselamatan dan keberkesanan produk vaksin tersebut dipantau dan dinilai secara berterusan oleh Bahagian Regulatori Farmasi Negara (NPRA), berdasarkan data terkini dari semasa ke semasa.

“Ia bagi memastikan perbandingan manfaat-risiko bagi vaksin tersebut kekal positif,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Sabah Yang Perlukan Bantuan, Sila DM Aeril Zafrel

KUALA LUMPUR: Pelakon Aeril Zafrel, 32, mengambil inisiatif untuk membantu rakyat Sabah terutama yang tinggal di Zon Merah dan terkesan akibat peningkatan mendadak kes Covid-19 di sana.

Di Instagram, Aeril membuat hantaran meminta sesiapa yang memerlukan bantuan menghubunginya menerusi ‘direct message’ (DM) berserta nombor akaun bank dan dia akan memberikan sedikit sumbangan.

Seminit selepas dia membuat hantaran itu di Instagram kira-kira jam 12 tengah hari, Aeril menerima puluhan mesej yang memohon bantuan daripadanya.

Aeril ketika dihubungi berkata, itu adalah sebahagian inisiatifnya untuk mencurahkan bakti kepada masyarakat di samping berkongsi rezeki.

“Sebelum ini, saya pernah lakukan perkara sama ketika Perintah Kawalan Pergerakan (PKP). Jadi, kali ini memandangkan rakyat Sabah antara yang paling terkesan dan berada dalam Zon Merah, saya nak bantu mereka,” katanya.

Menurut pelakon drama Seindah Tujuh Warna Pelangi itu, dia juga akan mengkaji latar belakang mereka yang mahukan bantuan sebelum menyalurkan bantuan itu.

“Dalam situasi sekarang, ada orang yang benar-benar memerlukan bantuan dan ada juga yang masih berkemampuan, tapi sengaja ingin mendapatkan bantuan. Jadi, saya akan kaji dulu latar belakang mereka dan sekiranya mereka benar-benar perlu dibantu, saya akan tolong.

“Tahun ini, kita semua berjuang untuk hidup dengan pelbagai dugaan. Allah sudah berikan saya rezeki, jadi apa salahnya saya bantu mereka yang memerlukan,” katanya.

Hantaran itu menerima lebih 40,000 tanda suka serta lebih 1,000 komen daripada kenalan dan pengikut yang mendoakan supaya niatnya dipermudahkan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jurupandu Selam Haram Pertaruh Nyawa Pelancong Di Semporna

SEMPORNA: Tindakan segelintir pengusaha pelancongan mengunakan jurulatih selaman skuba atau divemaster tidak bertauliah dalam mengendalikan aktiviti menyelam di sini, diselar selepas didakwa mengabaikan keselamatan termasuk nyawa pelancong.

Perkara itu didedahkan menerusi satu video yang tular minggu ini, menunjukkan seorang jurulatih tidak mematuhi prosedur operasi standard yang ditetapkan ketika membawa dua pelancong asing menyelam di kawasan perairan Pulau Timba-Timba.

Turut kelihatan lelaki itu tidak membawa tong oksigen sendiri sebaliknya hanya ‘menumpang’ tong yang dibawa pelancong terbabit.

Timbalan Presiden Persatuan Penyelam Profesional Semporna (SPDA), Dahlan Mazin berkata, tindakan itu ternyata tidak mematuhi peraturan ditetapkan kerana mengabaikan aspek keselamatan sehingga boleh mengancam nyawa pelancong dan penyelam terbabit.

“Hasil siasatan pihak kami, mendapati individu berkenaan tidak mempunyai lesen atau sebarang pentauliahan yang membolehkan dia menjalankan aktiviti menyelam.

“Sebenarnya ini bukan pertama kali berlaku, sebaliknya semakin banyak pengusaha pelancongan di sini menggunakan khidmat jurulatih penyelam haram kerana mahu mengaut lebih banyak untung,” katanya ketika dihubungi hari ini.

Menurutnya, pengusaha pelancongan perlu membayar komisyen sekitar RM75 ke RM200 kepada penyelam bertauliah berdasarkan aktiviti atau pakej berbanding RM10 ke RM40 kepada jurulatih selaman haram.

“Ia menyebabkan pengusaha pelancongan mengambil kesempatan dengan jalan mudah dan murah menggunakan khidmat penyelam tidak berlesen sekali gus mengabaikan aspek keselamatan,” katanya.

Tambahnya, ketiadaan peruntukan perundangan yang khusus bagi kesalahan itu juga menyebabkan kegiatan itu semakin berleluasa.

“Jika berlaku kemalangan termasuk kematian, sudah tentu ia akan memberi kesan buruk kepada aktiviti menyelam, jurulatih penyelam bertauliah dan sektor pelancongan di sini sekali gus memberi impak negatif kepada negeri secara keseluruhan.

“Justeru, saya berharap pihak Kementerian Pelancongan dan Kebudayaan serta kerajaan negeri mengambil tindakan tegas dalam menangani masalah penyelam haram ini membabitkan penggubalan perundangan termasuk tindakan tegas kepada pengusaha pelancongan terbabit,” katanya.

Terdahulu, Dahlan dan beberapa ahli SPDA membuat laporan di Ibu pejabat Polis Daerah Semporna, berhubung video dan aktiviti penyelam tidak berlesen di sekitar perairan daerah ini, semalam.


25 Rumah Atas Air Di Tanjung Aru Musnah Dijilat Api

KOTA KINABALU: Kira-kira 25 rumah di Kampung Tanjung Aru, musnah dalam kebakaran, tengah malam tadi.

Dalam kejadian kira-kira jam 12.40 tengah malam itu, kebakaran dipercayai bermula daripada sebuah rumah di kawasan perkampungan atas air itu sebelum merebak ke rumah lain.

Pemangku Timbalan Pengarah Jabatan Bomba dan Penyelamat Malaysia (JBPM) Sabah, Jemros Olin berkata, pihaknya menerima panggilan kecemasan pada jam 1.01 pagi.

Katanya, susulan laporan itu, sepasukan 32 anggota bersama lima jentera ke lokasi kejadian.

“Setibanya di lokasi kejadian didapati api sedang marak dan operasi memadam dilakukan dan api berjaya dikawal 30 minit kemudian.

“Berdasarkan maklumat yang diperoleh sebanyak 25 rumah telah musnah dan pasukan bomba berjaya menyelamat sebanyak 986 buah rumah lagi di kawasan perkampungan atas air berkenaan,” katanya ketika ditemui di lokasi kejadian.

Jemros berkata, keadaan laluan ke lokasi serta tekanan air yang rendah menyukarkan operasi pemadaman dijalankan.

“Apa yang kita alami, kita dapati laluan di lokasi kejadian agak sempit menuju ke kampung dan di kawasan perkampungan ini juga menggunakan jambatan kayu untuk menghubungkan antara rumah dan kebanyakan jambatan itu telah musnah.

“Ini menyebabkan kesukaran anggota bomba untuk masuk ke dalam bagi memadam api. Kita dapati juga tekanan air agak rendah dan kita memerlukan jentera lori tangki untuk memadam api,” katanya.

Jemros berkata, tiada sebarang kemalangan jiwa atau kecederaan dilaporkan.

“Punca kejadian dan jumlah kerugian masih dalam siasatan pasukan bomba,” katanya.

Operasi pemadaman kebakaran turut dibantu polis dan Angkatan Pertahanan Awam Malaysia (APM).

Sementara itu, beberapa penduduk juga cuba memadam api menggunakan baldi berisi air namun api marak begitu cepat disebabkan struktur rumah berasaskan kayu serta faktor angin.

Sebelum ini pada 15 Mei lalu, sejumlah 35 rumah di perkampungan atas air di Kampung Meruntum, Putatan, juga musnah dalam kebakaran. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Tahan Remaja Cuba Seludup Keluar 5,729 Paket Minyak Masak

TAWAU: Cubaan seorang juragan menyeludup keluar 5,729 paket minyak masak bernilai RM14,000 gagal selepas ditahan Agensi Penguatkuasaan Maritim Malaysia (APMM) di perairan 1.7 batu nautika tenggara Sungai Melayu, di sini semalam.

Timbalan Pengarah Zon Operasi Maritim Tawau, Komander Maritim Mohd Yusri Hussin berkata dalam kejadian pukul 5.30 petang itu, suspek berusia 19 tahun menaiki bot kargo dipenuhi muatan minyak masak dipercayai cuba dibawa ke negara Indonesia bagi tujuan pasaran.

“Bot peronda APMM kemudian memintas dan hasil pemeriksaan mendapati bot terbabit dipenuhi muatan 337 kotak berisi 5,729 paket minyak masak dipercayai cuba diseludup ke negara jiran.

“Siasatan turut mendapati suspek warga tempatan itu gagal menunjukkan sebarang dokumen kebenaran daripada pihak Kementerian Perdagangan Dalam Negeri dan Hal Ehwal Pengguna (KPDNHEP) bagi membawa barangan terbabit,” katanya di sini hari ini.

Beliau berkata demikian dalam sidang media di Jeti Pasukan Polis Marin (PPM) mengenai tangkapan tersebut.

Mohd Yusri menambah pihaknya turut merampas sebanyak empat tong gas petroleum cecair (LPG) dipercayai cuba diseludup.

Terdahulu beliau berkata rampasan minyak masak berkenaan adalah yang kedua terbesar pada tahun ini yang dijalankan pihak APMM Tawau.

“Kita juga masih menjalankan siasatan berhubung kekerapan suspek berulang-alik ke daerah ini bagi mendapatkan bekalan minyak masak dan di hantar ke Indonesia.

“Barangan ini adalah untuk rakyat tempatan jadi saya harap pemegang lesen perniagaan tidak menyalahgunakan lesen bagi tujuan mendapatkan keuntungan,” katanya.

Beliau berkata semua barangan terbabit termasuk bot dan enjin sangkut dianggarkan bernilai RM45,000 dirampas dan diserahkan kepada pihak KPDNHEP untuk siasatan lanjut.

Sementara itu, Timbalan KPDNHEP Tawau, Yapp Kon Fatt berkata pihaknya akan menjalankan siasatan berhubung perlesenan dan tidak akan berkompromi dengan mana-mana pihak yang menjalankan aktiviti ini.

“Walaupun kes ini boleh dikompaun, tapi pihak kami tidak akan ambil tindakan sedemikian dan kita akan selesaikan di mahkamah sebagai pengajaran kepada mereka yang menyalahi undang-undang di Malaysia.

“Jika pemilik jongkong tidak mempunyai lesen atau melanggar syarat lesen, kita akan teruskan siasatan dibawah Akta Kawalan Bekalan 1961.

“Kita juga akan siasat pembekal minyak masak terbabit sama ada mereka membekalkan kepada pemegang lesen atau sebaliknya,”  ujarnya. – SabahNewsToday


(VIDEO) Pelajar UMP Hasilkan Inovasi Straw Pokok Kercut

KUANTAN: Inovasi menghasilkan penyedut minuman mesra alam daripada pokok kercut (Lepironia articulata), iaitu sejenis tumbuhan akuatik yang banyak tumbuh di kawasan berpaya, mampu menggantikan penggunaan straw plastik.

Pensyarah Kanan Fakulti Teknologi Kejuruteraan Awam di Universiti Malaysia Pahang (UMP), Dr Suryati Sulaiman, berkata inovasi menggunakan pokok kercut atau pokok purun itu dihasilkan sekumpulan 10 pelajar peringkat diploma dan ijazah sarjana muda universiti itu susulan usaha kerajaan melarang penggunaan straw plastik secara berperingkat.

Katanya, kajian terbabit dijalankan mulai 2012 sebelum siap sepenuhnya pada tahun lalu.

Beliau berkata, hasil usaha diterajui pelajar Kelab Iskandar UMP itu ternyata amat menggalakkan apabila straw pokok kercut terbukti sesuai dan selamat digunakan, selain mesra alam.

“Setiap straw pokok kercut sesuai digunakan sekali saja. Lebih menarik lagi, ia hanya mengambil masa antara satu hingga dua minggu untuk terurai secara semula jadi seperti yang berlaku pada tumbuhan rumpai.

“Penghasilan straw pokok kercut yang mempunyai empat saiz membabitkan lapan proses,” katanya yang juga penasihat utama Projek Straw Mesra Alam berkenaan.

Suryati berkata, lebih banyak penyelidikan akan dilakukan pada masa depan dalam usaha menyahut saranan kerajaan agar negara memiliki lebih banyak produk mesra alam.

Sementara itu, ketua kumpulan terbabit, Nurul Farah Anisa Hairulnizam, 21, berkata bentuk, panjang (18 hingga 20 sentimeter) dan garis pusat (dua hingga lima milimeter) straw pokok kercut yang dihasilkan adalah sama dengan penyedut minuman plastik dalam pasaran kini.

Beliau berkata, sebelum ini, pokok kercut atau pokok purun hanya diguna untuk menghasilkan kraf tangan, termasuk tikar, selain ubat-ubatan tradisional bagi merawat beberapa penyakit seperti kencing manis.

“Lapan proses dilalui bagi menghasilkan straw, termasuk membersih, memotong mengikut saiz, membuang selaput dalam batang menggunakan sejenis berus dan menjemurnya selama tiga hari.

“Bagi mencantikkan lagi straw, ia boleh diwarnakan dengan bahan daripada tumbuhan seperti pokok pandan dan pokok inai,” katanya yang juga pelajar program Ijazah Sarjana Muda Kejuruteraan Awam.

Menjelaskan lanjut, Nurul Farah Anisa berkata, sokongan diberikan Ikatan Siswa Darul Ta’zim (ISKANDAR) serta Jabatan Hal Ehwal Pelajar dan Alumni UMP yang menyediakan geran, membantu melancarkan lagi penyelidikan terbabit.

Malah, beliau berkata, pensyarah UMP, Dr Abdul Syukor Abd Razak yang berpengalaman luas dalam penghasilan produk mesra alam bertaraf antarabangsa, juga banyak membantu dalam usaha berkenaan.

“Saya berharap straw pokok kercut dapat digunakan sepenuhnya di negara ini dalam usaha menjaga alam sekitar daripada terus tercemar.

“Produk itu juga mampu menjana pendapatan masyarakat luar bandar. Di negeri ini, ada beberapa kawasan yang terkenal dengan tumbuhan kercut seperti Tasik Chini dan Kuala Pahang, Pekan,” katanya.


Jangan Rebut Jawatan Hingga Abai Kepentigan Parti Warisan – Shafie

SEMPORNA: Ketua Menteri merangkap Presiden Parti Warisan Sabah (Warisan) Datuk Seri Panglima Haji Mohd Shafie Apdal mengajak semua ahli Warisan untuk bersatu padu dalam memperkuatkan parti berkenaan.

Beliau berkata, ahli-ahli Warisan seluruh Sabah diharap dapat bersatu padu untuk memperbesarkan dan memperkuatkan parti dengan menerapkan nilai dan amalan yang membolehkan mereka berkhidmat kepada rakyat.

””Kita perlu belajar dari kesilapan parti-parti terdahulu. Jangan banyakkan berebut jawatan tetapi banyakkan berkhidmat kepada rakyat.

”Kita sebuah parti baru, bukan (parti) lama. Kalau parti lama yang telah berbakti pun boleh ditumbangkan apatah lagi parti baru. Jika kita paparkan nilai yang buruk dengan adanya perbalahan dan perpecahan, saya percaya orang tidak akan berminat menyertai parti kita, orang akan menolak parti ini.

”Bagaimana orang mahu masuk (Warisan) jika tiada kesatuan dan perpaduan untuk memperkuatkan dan memperjuangkan hak rakyat. Maka, kita perlu banyakkan berkhidmat kepada rakyat dan sekiranya itu jadi pegangan kita, saya yakin kita boleh menjayakan agenda kita,” katanya ketika ditanya tentang proses pemilihan perwakilan Warisan peringkat bahagian, di sini pada Ahad.

Beliau berkata demikian ketika ditemui pemberita semasa Majlis Perasmian Mesyuarat Agung Tahunan Parti Warisan Sabah Bahagian Semporna.

Mengenai pemilihan parti peringkat bahagian, Mohd Shafie berkata, hari ini (Ahad) adalah hari terakhir bagi pemilihan parti peringkat bahagian dan semua pemilihan untuk semua 10 bahagian berjalan lancar. Ini akan diikuti dengan Mesyuarat Agung Tahunan Warisan akan diadakan pada awal Mei di Kota Kinabalu.

Menurutnya, dalam amalan demokrasi sesiapa sahaja boleh bertanding untuk memegang jawatan namun ia perlu dibimbing dengan baik agar pada akhirnya tidak wujud perbalahan dan perpecahan.

”Dalam proses pemilihan, mereka yang menang akan merasa gembira dan yang kalah pula akan merasa kecewa. Mereka yang kalah jangan sampai keluar dan merajuk dengan parti. Mungkin ada yang merajuk tetapi kekal dalam parti namun, apabila tiba pilihan raya mereka tidak mengundi parti. Ini peringatan buat kita,” jelasnya. – BorneoToday


Sabah FC Lepaskan Saddil Rertai Skuad Garuda

KOTA KINABALU : Sabah FC bersetuju melepaskan pemain sayapnya Saddil Ramdani untuk menyertai pasukan Indonesia beraksi pada Sukan SEA di Hanoi, Vietnam, bermula esok (29 April).

Sabah FC menerusi kenyataan hari ini memaklumkan keputusan itu dibuat selepas perbincangan pihak pengurusan pasukan itu dengan Ketua Jurulatih Skuad Garuda Shin Tae-Yong dan Pengarah Teknikal Persatuan Sepak Bola Seluruh Indonesia (PSSI) Indra Sjafri.

“Satu persetujuan dicapai untuk membenarkan Saddil menyertai skuad bawah 23 tahun Indonesia agar dapat membantu pasukan (tersebut) pada perlawanan pertama menentang Vietnam pada 6 Mei ini.

“Namun, Saddil perlu kembali ke Kota Kinabalu pada 10 Mei bagi menghadapi dua perlawanan penting Sabah FC iaitu Piala FA melawan Kelantan United pada 13 Mei dan Pulau Pinang pada 17 Mei,” menurut kenyataan itu.

Sabah FC juga bersetuju untuk melepaskan Saddil bersama skuad Indonesia lebih awal bagi menghadapi Pusingan Kelayakan Ketiga Piala Asia 2023 antara 18 Mei hingga 15 Jun ini.

Kalendar FIFA hanya bermula pada 30 Mei dan berakhir 14 Jun.

“Sabah FC mengucapkan selamat maju jaya buat Tae-Yong dan pasukan Indonesia bagi menghadapi saingan Sukan SEA di Hanoi dan Piala Asia 2023,” menurut kenyataan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesawat Bawa Pemain, Presiden Kelab Bola Sepak Brazil Terhempas

BRASILIA: Sebuah pesawat yang membawa presiden dan empat pemain sebuah kelab bola sepak Brazil terhempas sebentar tadi dalam kejadian di Tocantins.

Jurucakap kelab itu dalam satu kenyataan pada Isnin berkata pesawat malang tersebut tiba-tiba terhempas di hujung landasan ketika sedang berlepas.

Difahamkan, mereka di dalam perjalanan menuju ke Goiania, sejauh kira-kira 500 batu, untuk pertandingan menentang Vila Nova pada keesokkan harinya.

Para pemain kelab Palmas itu dalam perjalanan ke Goiania untuk bermain menentang Vila Nova.

Mangsa dikenali sebagai presiden Lucas Meira dan pemain Lucas Praxedes, Guilherme Noe, Ranule dan Marcus Molinari, serta juruterbang.

”Kami sedih untuk melaporkan tidak ada yang terselamat,” menurut jurucakap pasukan itu.

Punca kemalangan masih disiasat. – AP


Pusat Refleksologi Tawar Seks Diserbu, Enam Wanita Warga Asing Ditahan

KOTA KINABALU: Kegiatan pelacuran berselindung di sebalik pusat refleksologi, terbongkar dalam serbuan Ops Noda di sebuah premis di Jalan Coastal, di sini, semalam.

Serbuan jam 12.10 tengah malam dijalankan Bahagian Siasatan Jenayah Kongsi Gelap, Judi dan Maksiat (D7), Ibu Pejabat Polis Kontinjen (IPK) Sabah, berjaya menahan enam wanita disyaki pelacur dan seorang lelaki dipercayai pelanggan premis itu.

Pegawai Turus D7 IPK Sabah, Deputi Superintendan Alhusin Halil berkata, ketika serbuan di sebuah bilik di premis berkenaan menemui seorang lelaki dipercayai pelanggan bersama seorang wanita warga asing.

“Hasil pemeriksaan yang dijalankan turut menemui barang-barang yang disyaki digunakan untuk kegiatan pelacuran iaitu kondom, tuala dan tisu.

“Susulan itu, anggota D7 turut menahan lima lagi wanita warga asing disyaki pelacur,” katanya ketika dihubungi, hari ini.

Alhusin berkata pihaknya turut merampas sejumlah wang RM300 yang diberikan oleh pelangggan kepada wanita terbabit dipercayai sebagai upah perkhidmatan seks.

“Semua wanita yang ditahan berusia lingkungan 20 hingga 30 tahun manakala pelanggan lelaki itu berusia 27 tahun.

“Tangkapan dan rampasan dibawa ke Balai Polis Karamunsing untuk tindakan lanjut,” katanya.

Sehubungan itu, Alhusin berkata orang ramai yang mempunyai maklumat berkaitan aktiviti maksiat dan pelacuran atau sebarang aktiviti menyalahi undang-undang supaya disalurkan kepada pihak polis.

“Kes disiasat mengikut Seksyen 372B Kanun Keseksaan kerana terbabit dalam kegiatan persundalan,” katanya.


Ibu Siksa Anak, Demi ‘Bukti Cinta’ Kepada Kekasih

Mexico City: Seorang wanita tergamak bertindak kejam dengan mendera tiga anaknya termasuk mencabut kuku kanak-kanak berkenaan semata-mata mahu membuktikan cintanya terhadap teman lelaki barunya.

Media Mexico melaporkan, Jennifer Marisol, 26, ditangkap polis tidak lama selepas bapa kanak-kanak malang berkenaan, Mauricio Alberto membuat laporan kepada pihak berkuasa mengenai tindakan bekas isterinya itu.

Alberto dilaporkan menemui beberapa video yang menunjukkan Jennifer mendera tiga anaknya seperti mencubit, menggoyang dengan kuat dan menarik kuku kanak-kanak malang berkenaan.

Lelaki itu sebelum ini menggunakan media sosial untuk merayu orang ramai mencari anaknya itu dan Jennifer yang menyembunyikan diri selepas Alberto membuat laporan polis.

“Saya meminta bantuan anda bagi mencari anak saya, Guillermo, 9, Samanta, 7, dan Melissa, 1, yang didera secara seksual serta fizikal oleh ibu mereka dan teman lelakinya,” katanya.

Tidak lama selepas laporan itu dibuat, polis berjaya menangkap Jennifer sebelum wanita itu didakwa atas tuduhan melakukan keganasan rumah tangga.

Tiga kanak-kanak berkenaan kini tinggal bersama bapa mereka selepas menjalani pemeriksaan fizikal dan mental. – Agensi


Guan Eng Bebas Masuk Sabah, Kata Shafie

KOTA KINABALU: Ketua Menteri Sabah Shafie Apdal hari ini berkata, beliau terkejut apabila Setiausaha Agung DAP Lim Guan Eng dihalang masuk ke negeri itu.

Katanya, sejak pertukaran kerajaan selepas pilihan raya umum Mei 2018, negeri itu menghapuskan larangan sebelum ini yang dikenakan kepada beberapa tokoh politik untuk memasuki Sabah.

“Saya agak terkejut sebab sejak saya mengambil alih, kita tidak melarang sesiapa memasuki Sabah,” katanya kepada pemberita selepas menyampaikan hak milik tanah di Kota Belud hari ini.

Sebelum ini, Tian Chua, Nurul Izzah Anwar dan Teresa Kok antara yang dihalang memasuki Sabah.

“Masa dulu, Tian Chua, Nurul Izzah dan beberapa lagi yang dihalang, bila saya ambil alih sebagai ketua menteri, 2 hari selepas itu, saya tandatangan (perintah) untuk kecualikan mereka (dari senarai larangan).

“Tapi, ini 1 perkara yang harus diselaraskan dengan kerajaan negeri. Jangan hanya kerajaan persekutuan membuat sesuatu keputusan kerana bidang kuasa untuk mengehadkan sesiapa juga masuk ke Sabah ini kerajaan negeri ada kuasa.

“Itu bukan dari segi undang-undang tapi dalam Perlembagaan,” katanya.

Terdahulu, Lim berkata beliau didakwa dihalang oleh Suruhanjaya Pencegahan Rasuah Malaysia (SPRM) dari memasuki Sabah sejurus tiba di Lapangan Terbang Antarabangsa Kota Kinabalu, malam tadi.

Katanya, beliau berjaya melepasi imigresen lapangan terbang itu selepas diberikan pas lawatan sosial.

Bagaimanapun, sebelum menaiki kereta seorang pegawai kanan imigresen menghampiri dan memintanya masuk semula.

Ahli Parlimen Bagan itu dibenarkan masuk semula ke negeri itu selepas setengah jam ditahan.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aktiviti Masjid, Surau Di Seluruh Sabah Ditangguh

KOTA KINABALU: Semua aktiviti di masjid dan surau di Sabah ditangguhkan selama 10 hari bermula esok susulan perkembangan penularan wabak Covid-19.

Mufti Sabah, Datuk Bungsu Jaafar berkata, aktiviti termasuk solat berjemaah di masjid dan surau ditangguhkan sehingga 26 Mac.

“Sepanjang tempoh itu, semua masjid dan surau dinasihatkan membuat pembersihan sebagai langkah keselamatan bagi mengelakkan jangkitan kuman.

“Namun lanjutan atau penamatan tempoh 10 hari berkenaan tertakluk kepada nasihat dan pandangan Kementerian Kesihatan Malaysia (KKM),” katanya dalam kenyataan dikeluarkan Majlis Fatwa Negeri Sabah hari ini.

Bungsu berkata, dalam keadaan sekiranya berlaku kematian akibat Covid-19, pengurusan jenazah mesti dilaksanakan mengikut keputusan Muzakarah Majlis Fatwa Negeri Sabah yang bersidang pada 27-29 Oktober 2015 mengenai “Pengurusan Jenazah Orang Islam Yang Disyaki atau Disahkan Dijangkiti Virus Ebola di Malaysia.”

“Ia merangkumi pengecualian dan kelonggaran (rukhsah) sekiranya terdapat keadaan yang boleh menimbulkan kemudaratan kepada nyawa manusia yang menguruskan jenazah.

“Dalam hal ini, jenazah orang Islam yang disyaki atau disahkan oleh pakar perubatan dijangkiti virus Covid-19 diharuskan diuruskan melalui prosedur tayammum di atas permukaan beg atau pembalut plastik yang membalut jenazah.

“Namun sekiranya jenazah masih boleh mendatangkan mudarat kepada pengendali walaupun dengan menggunakan kaedah tayammum, maka jenazah wajib dikafankan, disolatkan dan dikebumikan tanpa dimandikan.

“Perkara ini berasaskan keputusan Muzakarah Majlis Fatwa Negeri Sabah yang bersidang pada 4 hingga 5 Mac 2020,” katanya.


Bumi Berputar Lebih Cepat, Tahun Akan Datang Mungkin Lebih Pendek

MOSCOW : Putaran bumi yang lebih cepat dijangka menjadikan 2021 lebih pendek berbanding tahun sebelumnya dan mungkin mengurangkan satu saat daripada penyelarasan waktu sejagat (UTC), menurut Fizik Teknikal dan Kejuruteraan Radio, Institut Metrologi Rusia, lapor Agensi Berita Sputnik.

Memasuki 2021, media sering melaporkan saintis menyatakan bumi berputar semakin cepat, menjadikan piawaian satu hari lebih pendek daripada 24 jam.

Menurut laporan, 2020 mengandungi 28 hari terpendek dalam sejarah (sejak awal pemerhatian metrologi pada 1960), dan 19 Julai dicatat 1.4 milisaat lebih pendek daripada biasa. Trend ini dilaporkan dijangka berterusan pada tahun akan datang.

“Memang benar, ramalan awal (hari akan menjadi lebih pendek), tetapi hanya jika kelajuan putaran bumi dipelihara,” kata jurucakap institut Rusia.

Selama beberapa dekad, bumi berputar di sekitar paksinya lebih cepat daripada tempoh 24 jam (satu hari atom), dan saintis menambah 1 saat ke UTC pada purata setiap 18 bulan untuk mengimbangkan perbezaannya. Tempoh putaran bumi di sekitar paksinya disebut hari bintang, atau UT1.

“Selama empat tahun terakhir, perbezaan antara hari bintang dan hari atom hampir lenyap, jadi tidak perlu menambah saat tambahan ke UTC. Jika kelajuan putaran bumi berlanjutan dengan kecepatan yang sama, di akhirnya kita mungkin tidak perlu menambah saat, tetapi menolaknya dari UTC, ” kata jurucakap itu.

Sejak 1972, sejumlah 27 saat telah ditambah ke UTC untuk mengimbangkan masa sejagat. Pengimbangan pertama dibuat pada 1 Julai 1972 dan terakhir pada 1 Januari 2017. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sambutan Aidiladha, Korban Dibenarkan

KUALA LUMPUR: Sambutan perayaan Aidiladha dan pelaksanaan ibadah korban dibenarkan sepanjang tempoh Perintah Kawalan Pergerakan Pemulihan (PKPP).

Mengenai kelonggaran membenarkan lebih ramai jemaah bersolat di masjid dan penganut di rumah ibadat lain, Perdana Menteri, Tan Sri Muhyiddin Yassin, berkata perkara itu akan diumumkan sedikit masa lagi.


Budak Dirogol Bapa Saudara & Didera Oleh Neneknya Sampai Mati

Seorang kanak-kanak perempuan berusia lima tahun di Kaherah, maut selepas didera selama beberapa tahun oleh neneknya dan lebih teruk lagi, mangsa turut dirogol oleh bapa saudaranya.

Mangsa, Ganna Mohamed Samir Hafez, dimasukkan ke hospital minggu lalu selepas bapanya menemui kesan kecederaan di tubuh mangsa selain kemaluannya juga mempunyai kesan melepuh.

Kaki mangsa turut menjadi gangren akibat kecederaan yang dialami sehingga terpaksa dipotong untuk menyelamatkan nyawanya.

Bagaimanapun, Ganna tidak dapat diselamatkan dan meninggal dunia ketika diberi rawatan.

Laporan bedah siasat mendedahkan, Ganna meninggal dunia kerana kecederaan parah di badan, selain mengalami kegagalan jantung dan keracunan dalam darah.

Difahamkan, mangsa tinggal bersama nenek dan kakaknya, Amani, 6, selepas si nenek diberi hak penjagaan selepas ibu bapa kanak-kanak itu bercerai.

Suspek dipercayai mendera Ganna dan Amani selama beberapa tahun dan turut dicucuh dengan api dan diserang menggunakan senjata tajam.

Anak suspek juga mengambil kesempatan merogol Ganna.

Ekoran kematian mangsa, suspek telah ditahan atas tuduhan mendera, tetapi suspek menafikan dakwaan tersebut.


Bung Pertahan Ongkili Daripada Kritikan Warganet

KOTA KINABALU: Pengerusi Umno Sabah Bung Moktar Radin mempertahankan Menteri di Jabatan Perdana Menteri (Hal Ehwal Sabah dan Sarawak) Maximus Ongkili yang dikritik oleh Ahli Parlimen dan warganet berhubung “diskriminasi layanan” Putrajaya terhadap dua negeri itu.

Warganet melabel Ongkili sebagai “pro-Putrajaya” dan “pengkhianat” susulan peringatannya kepada Ahli Parlimen Sepanggar daripada Warisan Azis Jamman dan Ahli Parlimen Keningau Jeffrey Kitingan daripada STAR supaya tidak mempolitikkan isu pembangunan di Sabah dan Sarawak hingga “menggugat keamanan negara”.

Bung berkata: “Apa yang beliau katakan itu tepat. Sebagai pemimpin atau rakyat biasa kita mesti berunding dengan kerajaan persekutuan mengenai bagaimana ingin bersama-sama membangunkan Sabah dan Sarawak.

Katanya kepada FMT, mengecam kerajaan atau menggunakan “kaedah lain” tidak akan membawa hasil yang dimahukan.

“Apabila penduduk Sabah ke luar negara, mereka tidak akan mengatakan mereka dari Sabah tetapi Malaysia. Sebab itu saya bersetuju dengan apa yang dikatakan menteri (Ongkili),” kata Ahli Parlimen Kinabatangan itu.

Isnin lalu Ongkili yang juga Ahli Parlimen Kota Marudu memberi peringatan kepada Ahli Parlimen dari Sabah dan Sarawak supaya jangan “membakar api” yang tidak sepatutnya, sebaliknya perlu bersama memastikan negara terus berfungsi.

Sementara itu, Ketua Pemuda PBS Christopher Mandut turut mempertahankan Presidennya dengan berkata, Ongkili yang juga Ahli Parlimen selama enam penggal sentiasa lantang membela hak negeri-negeri Borneo.

“Beliau telah membangkitkan mengenai isu kurang pembangunan ketika PBS dalam pembangkang dan terus mempunyai pendirian yang konsisten hingga ke hari ini (dalam kerajaan),” katanya dalam kenyataan semalam.

“Beliau juga bekerja keras dalam memastikan tuntutan dan hak Sabah dan Sarawak seperti yang termaktub dalam Perjanjian Malaysia 1963 (MA63) dipenuhi.

“Pengalaman luasnya mengajar beliau bahawa pendekatan secara konfrontasi tidak semestinya menunjukkan hasil dan suasana lebih kondusif amat penting,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6 Ditahan, 18 Ayam Sabung Dirampas Di Keningau

KENINGAU: Enam individu berusia 37 hingga 64 tahun ditahan selepas terbabit dalam aktiviti sabung ayam di Kampung Ulu Kikiran, Jalan Apin-Apin, semalam.

Dalam serbuan jam 4 petang itu, sebanyak 18 ekor ayam jantan hidup yang digunakan untuk aktiviti perjudian berkenaan turut dirampas.

Ketua Polis Daerah Keningau, Deputi Superintendan Shahrudin Mat Husain berkata, serbuan dijalankan seorang pegawai bersama enam anggota berdasarkan maklumat risikan.

“Hasil Serbuan, polis berjaya menahan enam individu dan merampas sebanyak 18 ekor ayam jantan yang digunakan untuk aktiviti sabung ayam.

“Siasatan mendapati aktiviti perjudian ini dikenali sebagai sabung ayam ‘karate’ di mana ia melagakan ayam tanpa menggunakan senjata” katanya ketika dihubungi, hari ini.

Shahrudin berkata, polis turut berjaya merampas wang tunai dipercayai hasil pertaruhan sebanyak RM4,457 dan peralatan seperti jam pemasa dan papan tulis yang digunakan untuk aktiviti perjudian berkenaan.

Katanya, semua yang ditahan dan barang rampasan kemudiannya dibawa ke Balai Polis Keningau untuk siasatan dan tindakan selanjutnya.

“Siasatan masih diteruskan mengikut Seksyen 21 Enakmen Kebajikan Haiwan 2015.

“Selain itu, siasatan turut dijalankan mengikut Seksyen 7(2) Akta Rumah Judi Terbuka 1953,” katanya.

Sehubungan itu, Shahrudin menasihatkan orang ramai supaya terus mematuhi Perintah Kawalan Pergerakan (PKP) yang dikuatkuasakan. – AsiaTimes


ADUN Sabah Nafi Terlibat Kes Tipu

KOTA KINABALU: Seorang Ahli Dewan Undangan Negeri (ADUN) Sabah membuat laporan polis berhubung hantaran di media sosial yang mengaitkannya dengan kes penipuan berkaitan kerja melombong pasir.

ADUN Tempasuk Mohd Arsad Bistari berkata, beliau membuat laporan polis selepas melihat hantaran itu di satu laman Facebook pada Khamis.

Katanya, hantaran itu seolah-olah menggambarkannya sebagai terlibat dalam kes di Sungai Kuala Abai, Kadamaian, Kota Belud.

“Kenyataan itu tidak berasas dan bersifat fitnah,” katanya dalam kenyataan.

“Saya telah meminta polis membuat siasatan dan akan mengambil tindakan sewajarnya tidak lama lagi.”

Mohd Arsad berkata, beliau turut berunding dengan peguamnya mengenai kemungkinan mengambil tindakan undang-undang terhadap mereka yang sengaja membuat kenyataan palsu berniat memalukannya.

Sebelum ini, sepasang suami isteri menggesa Suruhanjaya Syarikat Malaysia (SSM) dan polis mendedahkan hasil siasatan susulan laporan dibuat mereka terhadap seorang ADUN yang juga bekas rakan perniagaan mereka.

Pasangan itu mendakwa telah dipecat daripada syarikat dikatakan milik ADUN itu tanpa pengetahuan dan persetujuan mereka. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Sokong Ismail Jadi PM Kerana Tak Mahu PH & Kleptokrat Tawan Putrajaya, Kata Muhyiddin

KUALA LUMPUR: Muhyiddin Yassin malam ini menempelak tuduhan kerajaan pimpinannya sebelum ini “gagal” dan berkata sokongan beliau untuk Ismail Sabri Yaakob sebagai Perdana Menteri bertujuan menghalang Pakatan Harapan kembali menerajui negara dengan sokongan kumpulan kleptokrat.

Dalam ucapan sempena ulang tahun Bersatu ke-5, Muhyiddin selaku presiden parti, menegaskan kerajaan pimpinannya selama 17 bulan berjaya mengekang pandemik Covid-19, meskipun dituduh sebaliknya.

Beliau berkata kadar vaksinasi tinggi dan pembukaan semula pelbagai sektor ekonomi serta penurunan mendadak jumlah pesakit ketika ini membuktikan kejayaan kerajaan terdahulu yang dipimpinnya.

“Rakyat mula menarik nafas lega kerana mereka sudah boleh mula bekerja, berniaga dan mencari sumber pendapatan.

“Tetapi masih ada pihak yang kata kita gagal. Kita sebenarnya tidak gagal. Mereka yang nak lihat kita gagal. Kerana itu, semasa kita sibuk mengurus Covid, mengurus kebajikan rakyat, mereka sibuk berkomplot untuk menjatuhkan kerajaan,” kata Muhyiddin.

Kerajaan Perikatan Nasional (PN) Muhyiddin tumbang bulan lalu apabila 15 Ahli Parlimen Umno termasuk Presidennya Ahmad Zahid Hamidi dan Najib Razak menarik balik sokongan terhadap beliau.

Ketika itu, Muhyiddin berkata kejatuhannya didalangi individu yang gagal mendesak beliau campur tangan dalam kes-kes mahkamah mereka.

Dalam ucapannya malam ini, Muhyiddin berkata beliau mengambil keputusan untuk menyakinkan sekutu-sekutu parti politiknya memberi sokongan kepada Ismail menggantikannya sebagai Perdana Menteri.

“Apa jadi kalau saya dan semua Ahli Parlimen Bersatu tidak mengambil apa-apa pendirian dalam pemilihan Perdana Menteri yang baharu dan pembentukan kerajaan selepas itu?

“Pertama, keadaan politik negara akan terumbang-ambing kerana suasana pada ketika itu menunjukkan tidak ada sesiapapun yang mendapat sokongan majoriti.

“Kedua, Pakatan Harapan dengan sokongan kumpulan kleptokrat berkemungkinan kembali menjadi Kerajaan dan Bersatu menjadi pembangkang.

Muhyiddin berkata atas dua faktor itu, beliau berbincang dengan Ahli-ahli Parlimen Bersatu dan parti komponen Perikatan Nasional termasuk PAS dan GPS supaya mencalonkan Ismail sebagai Perdana Menteri yang baharu.

Beliau berkata pelantikan Ismail membolehkan Bersatu dan parti komponen PN terus berada dalam kerajaan untuk meneruskan usaha-usaha memulihkan negara.

Beliau yakin apabila pilihan raya umum dapat diadakan dengan selamat dan mandat “PN dan saya sebagai Pengerusinya akan mengambil bahagian dalam Pilihanraya (dan) InsyaAllah, dengan izin Allah dan sokongan rakyat, ‘we will make a comeback’! (kita akan kembali berkuasa). – FMT


Belanjawan 2021: Beri Bantuan Sara Hidup Kepada Rakyat Terjejas

KUALA LUMPUR: Kerajaan dicadang memberi bantuan sara hidup bulanan berjumlah sebanyak RM250 hingga RM300 selama enam bulan kepada rakyat yang memerlukan melalui pembentangan Belanjawan 2021, Jumaat ini.

EXCO Pergerakan Pemuda UMNO Malaysia, Muhamad Muqharabbin Mokhtarrudin, berkata bantuan itu disifatkan penting bagi menyelamatkan rakyat khususnya golongan B40 yang terkesan akibat COVID-19.

Mengulas lanjut beliau berkata, pihaknya mendapat banyak keluhan daripada rakyat khususnya di kawasan ibu kota supaya suara mereka yang amat memerlukan bantuan diberi perhatian kerajaan.

“Saya berharap Belanjawan 2021 yang akan dibentangkan di Parlimen nanti adalah belanjawan yang akan menyelamatkan rakyat dan ekonomi negara.

“Saya selusuri keluhan rakyat, ada yang mahu pinjam duit dari ‘Ah long’, tidak bayar sewa rumah, diberhentikan kerja malah hingga terpaksa ikat perut untuk kelangsungan hidup sepanjang pandemik ini.

“Justeru ini adalah masa di mana rakyat amat perlukan bantuan daripada kerajaan, tiada siapa boleh menafikannya, ” katanya melalui kenyataan, di sini hari ini.

Pada masa sama, Muhamad Muqharabbin, berkata kerajaan juga diminta untuk mempertimbangkan semula cadangan pengeluaran wang dari akaun satu Kumpulan Wang Simpanan Pekerja (KWSP) sebanyak RM10,000.

Beliau berkata, bagi golongan pelajar di institusi pengajian tinggi pula, mereka boleh dibantu dengan diberikan pengecualian yuran.

Katanya, begitu juga dengan golongan peniaga kecil, mereka perlu dibantu dengan pemberian dana sebanyak RM3,000 untuk perniagaan baharu melalui Belanjawan 2021 ini.

“Penurunan sewa bulanan bagi pengusaha yang menyewa ruang di gedung atau pasar raya selain memberikan lesen sementara bagi peniaga yang berniaga di jalanan bagi tempoh enam bulan ini.

“Saya mengharapkan supaya kerajaan benar-benar prihatin kepada rakyat dan jauhkan birokrasi ketika mereka sedang tersepit.

“Kita tidak mahu sampai rakyat turun ke jalanan seperti yang berlaku di negara jiran dengan mencetuskan huru hara kerana marah dengan kerajaan, ” katanya. –

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Dia Sangka Dia Menang Sudah…’

Pelari jarak jauh Ethiopia membuat kesilapan memalukan apabila dia meraikan kemenangan terlebih awal kerana menyangkakan berjaya menamatkan acara larian 5,000 meter di Lausanne, Switzerland pada Jumaat lalu.

Hagos Gebrhiwet sebenarnya tidak menyedari bahawa dia mempunyai satu pusingan lagi sejauh 400 meter dalam larian Liga Berlian itu dan sempat mengangkat kedua tangan tanda kemenangan kepada penonton, lapor Daily Mail.

Ia menyebabkan pelari berusia 25 tahun itu tertinggal di belakang pelari senegara, Yomif Kejelcha yang berjaya menamatkan larian dengan catatan masa 13 minit.

Lebih mengecewakan lagi apabila Gebrhiwet hanya mampu menamatkan larian di tempat ke-10 dengan catatan masa 12 minit 9.59 saat.

Dia yang meraih pingat gangsa dalam Sukan Olimpik Rio 2016 berharap tidak mengulangi kesilapan itu di Sukan Olimpik Tokyo tahun depan.


1,000 Anggota APM Dikerah Siap Sedia Hadapi Banjir Di Sabah

KOTA KINABALU, 7 Nov: Seramai 1,000 anggota Angkatan Pertahanan Awam Malaysia (APM) Sabah sudah dikerah bersiap sedia menghadapi kemungkinan bencana banjir, berikutan ketibaan Monsun Timur Laut bermula awal bulan ini sehingga Mac tahun depan.

Pengarah APM Sabah, Kolonel Kamal Mokhtar, berkata kesemua anggota berkenaan telah dikerahkan untuk bersiap sedia pada empat jam pertama di kawasan yang telah ditetapkan, dan penugasan pada jam berikutnya adalah mengikut keperluan semasa bencana.

“Kesemua anggota APM yang bertugas adalah mereka yang berkemahiran dan sentiasa siap sedia dari segi  fizikal dan mental. Mereka juga telah menjalani kursus yang mencukupi bagi menghadapi bencana,” katanya dalam satu kenyataan di sini, hari ini.

Kamal berkata selain itu, anggota juga telah dilatih dalam situasi bencana sebenar semasa dalam latihan simulasi dengan beberapa agensi terlibat dalam bencana seperti polis, bomba dan pihak hospital.

Beliau berkata APM selaku seketeriat pengurusan bencana di peringkat negeri dan daerah juga telah memberikan pendedahan kepada penduduk awam agar dapat memberikan kerjasama yang baik semasa berlakunya bencana banjir.

“Antara daerah yang berpotensi dilanda banjir kesan dari Monsun Timur Laut adalah di bahagian pantai barat Sabah iaitu Papar, Putatan, Penampang, Kota Kinabalu, Tuaran, dan Kota Belud. Bagaimana pun sehingga kini belum ada laporan banjir berlaku di kawasan berkenaan,” katanya.


Tanpa Dokumen Sokongan, i-Sinar Kategori 2 Tidak Akan Diproses

Semua maklum, i-Sinar merupakan kemudahan untuk Ahli KWSP yang terjejas dalam tempoh krisis Covid-19 bagi membantu mereka meneruskan kelangsungan hidup.

Bagi mereka yang mengalami pengurangan gaji pokok sebanyak 30% dan ke atas sejak 1 Mac 2020 atau tiada caruman KWSP sekurang-kurangnya dua (2) bulan berturut-turut semasa permohonan, korang boleh memohon pengeluaran i-Sinar Kategori 2 yang telah dibuka bermula hari ini.

Kategori 2 ini adalah untuk ahli yang belum mencapai umur 55 tahun, mengalami pengurangan pendapatan keseluruhan sebanyak 30% dan ke atas (ini termasuklah jumlah gaji, elaun dan elaun kerja lebih masa) sejak 1 Mac 2020.

Permohonan i-Sinar hanya secara online di laman web isinar.kwsp.gov.my bermula hari ini 11 Januari sehingga 30 Jun 2021.

Korang perlu bersedia dengan dokumen sokongan sebagai bukti pengurangan pendapatan keseluruhan seperti;

Korang perlu ingat ya, TANPA dokumen sokongan, permohonan anda tidak dapat diproses sepenuhnya.

Dokumen ini perlu anda muat naik sebelum 30 Jun 2021 bagi memudahkan proses seterusnya.Iklan

Jika korang sudah muat naik dokumen namun diminta untuk memuat naik semula dokumen sokongan atau tambahan sekiranya dokumen terdahulu yang dimuat naik, ia mungkin dokumen korang mengalami; tidak jelas atau tidak lengkap atau tidak berkaitan.

Cara Permohonan i-Sinar Kategori 2 online adalah seperti berikut:

Korang boleh menyemak status permohonan i-Sinar melalui;

Bagi melancarkan urusan permohonan, korang digalakkan untuk mendaftar nombor telefon bimbit anda di cawangan atau kios KWSP dan mengemas kini maklumat melalui aplikasi atau portal i-Akaun. Pastikan akaun bank yang diberikan kepada KWSP semasa pendaftaran:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Murid maut jet pejuang Myanmar terhempas

DUA jet pejuang buatan China diterbangkan tentera udara Myanmar terhempas semalam, mengorbankan kedua-dua juruterbang dan seorang kanak-kanak yang terkena serpihan pesawat.

Pihak berkuasa berkata, kedua-dua jet pejuang F-7 itu melanggar menara penyiar, satu daripadanya menjunam ke sawah padi sementara satu lagi berhampiran pagoda terkenal Buddha di rantau Magway, tengah Myanmar.

Kedua-dua pesawat berkecai sejurus terhempas 7.30 pagi, kata Ketua Menteri Magway, Aung Moe Nyo.

Kanak-kanak perempuan Thwal Zin Nyein, 11, maut apabila serpihan satu daripada jet terbabit mengenainya ketika sedang belajar di luar sekolah persendirian.

Bahagian pesawat yang memiliki arahan pemasangan bom dilekatkan padanya ditemui berhampiran buku nota, pembaris dan bekas pensel dihiasi kartun yang bertaburan.

“Doktor mengatakan anak saya sudah meninggal dunia namun saya tidak percaya anak perempuan saya mati seperti ini. Dia masih hidup di hati saya,” kata bapa kanak-kanak itu, Khin Maung Phyu.

Mayat dua juruterbang, Kapten Phyo Maung Maung dan Kapten Hein Thu Aung berada dalam bangkai pesawat, kata Aung Moe Nyo yang melawat tempat nahas, menambah seorang daripada juruterbang cuba menyelamatkan diri menggunakan payung terjun.

Tentera udara Myanmar mengalami siri nahas membawa maut sejak beberapa tahun lalu. Kira-kira 13 peratus bajet negara itu dibelanjakan untuk ketenteraan.


Pelajar Di Tawau Antara 3 Individu Dikesan Ingkar Perintah Kuarantin Di Rumah

TAWAU; 13 MEI 2020 (Rabu) – Seorang pelajar di daerah Tawau dikesan antara tiga individu yang didapati telah ingkar Perintah ‘Home Quarantine’.

Perkara tersebut didedahkan Pengarah Kesihatan Negeri Sabah, Datuk Dr. Christina Rundi melalui kenyataan medianya yang dikeluarkan malam tadi.

Katanya, Dua lagi individu turut dikesan ingkar perintah menjalani kuarantin di rumah merupakan orang awam masing-masing di daerah Sandakan dan Penampang.

Kesemua individu tersebut didapati ingkar hasil daripada pemantauan perintah pengawasan dan pemerhatian ‘Home Quarantine’ dibawah Akta Pencegahan dan Pengawalan Penyakit Berjangkit 1988.

Beliau menegaskan, pihak Jabatan Kesihatan Negeri Sabah (JKNS) tidak akan ragu-ragu untuk mengambil tindakan keatas mana-mana individu yang ingkar perintah.

Mengulas lanjut, beliau berkata, terdapat satu kes positif terbaharu yang dicatatkan di Sabah semalam iaitu merupakan seorang pelajar yang disaring dan diambil sampel berdasarkan SOP Pengurusan Pergerakan Pelajar Negeri Sabah.

Dianggarkan 7 ribu pelajar bergerak balik ke Sabah dari Semenanjung Malaysia, Wilayah Persekutuan Labuan dan Sarawak ke tempat asal masing-masing. Ini bermakna pergerakan besar-besaran pelajar yang turut melibatkan zon merah ke zon kuning dan hijau.

Setakat ini, Sabah mencatat 328 kes keseluruhan.


Sokong Belanjawan 2021, Agong Beritahu Ahli Parlimen Semula

PETALING JAYA:Yang di-Pertuan Agong sekali lagi menggesa semua ahli Parlimen menyokong Belanjawan 2021 yang akan dibentangkan 6 Nov ini demi kesejahteraan dan kelangsungan hidup rakyat serta pemulihan ekonomi negara akibat krisis Covid-19.

Datuk Pengelola Bijaya Diraja Istana Negara, Ahmad Fadil Shamsuddin berkata, Sultan Abdullah Sultan Ahmad Shah turut menegaskan Belanjawan 2021 penting kepada kerajaan dan pihak berkuasa, khasnya petugas barisan depan untuk meneruskan dasar serta usaha menangani Covid-19.

“Sultan Abdullah menyeru ahli Dewan Rakyat menghormati titah nasihat untuk mereka memberhentikan segera segala perbalahan politik dan sebaliknya mengutamakan kebajikan rakyat serta kesejahteraan negara supaya Belanjawan 2021 diluluskan tanpa sebarang gangguan,” katanya dalam kenyataan hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Filipina Beli MyKad Palsu

KUALA LUMPUR: Jabatan Pendaftaran Negara (JPN) menahan tujuh lelaki warga Filipina kerana memiliki MyKad palsu.

Mereka berusia antara 24 hingga 31 tahun ditahan dalam serbuan di Pantai Dalam dan Setapak, di sini, Khamis lalu.

JPN dalam kenyataan hari ini berkata, Bahagian Penguat Kuasa JPN Wilayah Persekutuan Kuala Lumpur melakukan serbuan berkenaan.

Katanya, MyKad itu dibeli daripada ejen dengan harga di antara RM250 hingga RM450 setiap satu.

“Siasatan lanjut mendapati mereka berasal dari Filipina dan menggunakan kad pengenalan palsu sebagai pengenalan diri serta menyimpan kad pengenalan yang bukan kepunyaan sendiri.

“Suspek juga sudah menggunakan kad pengenalan ini sejak tiga bulan hingga tiga tahun lalu dan memasuki Malaysia melalui Sabah dan seterusnya ke Semenanjung melalui Johor,” katanya.

Menurut kenyataan itu, semua suspek dihadapkan ke mahkamah hari ini dan mengaku bersalah.

Katanya, mereka dihukum penjara antara satu hingga tujuh bulan berkuat kuasa dari tarikh mereka ditahan selepas disabit kesalahan di bawah Peraturan 25(1)(e) Peraturan-Peraturan Pendaftaran Negara 1990 (Pindaan 2001) kerana memiliki MyKad palsu.

Orang ramai diminta memberikan maklumat berhubung penyelewengan dengan menghubungi e-mel [email protected]. – BH Online


Sabah Capai 72.17% Penduduk Dewasa Lengkap Vaksin

KOTA KINABALU: Sabah mencapai 72.17 peratus daripada penduduk dewasanya lengkap vaksin COVID-19, manakala 74.35 peratus menerima satu dos suntikan setakat semalam.

Jurucakap perkembangan harian COVID-19 Sabah, Datuk Masidi Manjun, berkata secara keseluruhan seramai 2,050,851 orang penduduk dewasa menerima satu dos vaksin, manakala seramai 1,990,728 orang lengkap vaksin.

“Kumulatif penduduk Sabah yang sudah menerima dos pertama vaksin COVID-19 setakat 23 Oktober 2021 adalah seramai 2,375,248 orang. Ini meliputi 2,050,851 orang penduduk dewasa bersamaan dengan 74.35 peratus daripada jumlah keseluruhan penduduk dewasa di Sabah.

“Bagi penduduk Sabah yang menerima dos lengkap pula, seramai 2,240,236 orang direkodkan setakat semalam dan daripada jumlah ini, seramai 1,990,728 orang atau 72.17 peratus adalah penduduk dewasa,” katanya dalam kenyataan media malam ini.

Pencapaian vaksinasi remaja pula, katanya mencatat seramai 324,397 orang atau 74.75 peratus daripada penduduk remaja di Sabah menerima satu dos vaksin, manakala 249,508 orang atau 57.49 peratus sudah lengkap dua dos vaksin.

Sementara itu, katanya statistik Program Imunisasi COVID-19 Kebangsaan (PICK) menunjukkan seramai 23,042 orang menerima suntikan vaksin COVID-19 di seluruh negeri, semalam.

“Jumlah itu merangkumi 14,644 orang penduduk dewasa, seramai 6,046 orang remaja dan 2,712 orang adalah penerima dos penggalak atau suntikan dos ketiga,” katanya.

Kerajaan negeri sebelum ini mensasarkan akhir bulan ini untuk mencapai imuniti kelompok penduduk dewasa atau 80 peratus lengkap vaksin, namun berdasarkan pencapaian vaksinasi semasa, sasaran itu dijangka hanya dicapai pada minggu pertama atau kedua November ini.

Menteri Pembangunan Masyarakat dan Kesejahteraan Rakyat Sabah yang juga EXCO Kesihatan negeri, Datuk Ir Shahelmey Yahya sebelum ini berkata tumpuan ketika ini diberikan di daerah yang rendah kadar pencapaian vaksinasi khususnya di pantai timur.

Katanya, lebih ramai petugas kesihatan dihantar ke daerah yang terbabit untuk melaksanakan program imunisasi secara agresif bagi memberi vaksin COVID-19 kepada seramai mungkin penduduk.

Menerusi usaha itu, Jabatan Kesihatan Negeri Sabah (JKNS) melaksanakan Rapid Assesment and Vaccination Operation (RAVO) dengan menyasarkan kawasan ladang kelapa sawit untuk memberi vaksin kepada penduduk di kawasan terbabit.

Beberapa operasi seperti di Tawau dan Kalabakan sebelum ini turut disertai sendiri oleh Pengarah JKNS, Datuk Dr Rose Nani Mudin. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM tahan dalang seludup migran di Tawau

TAWAU 8 Mac – Pasukan Polis Marin (PPM) Tawau menyelamatkan tujuh individu mangsa pemerdagangan manusia di perkampungan air, Batu 4 di sini, malam tadi.

Dalam kejadian 9.30 malam itu, seorang lelaki tempatan berusia 30-an disyaki menjadi dalang penyeludupan migran turut ditahan, manakala tujuh warga Indonesia terdiri daripada tiga lelaki dan tiga wanita serta seorang kanak-kanak perempuan, kesemuanya berumur dua hingga 42 tahun yang dibawa suspek diselamatkan.

Komander PPM Wilayah 4 Sabah, ACP Mohamad Pajeri Ali berkata penyeludupan migran itu berjaya digagalkan selepas sepasukan anggota PPM menjalankan intipan berpandukan maklumat dari Unit Risikan Marin (URM) sehingga menghasilkan tangkapan.

“Operasi tersebut juga berjaya dilaksanakan atas risikan dimulakan URM dengan hasil kerjasama orang awam yang membantu menyalurkan maklumat bagi mengekang penyeludupan migran,” katanya dalam satu kenyataan di sini, hari ini.

Mohamad Pajeri berkata pihaknya mengekori bot suspek dari sempadan perairan negara dan berjaya menahan kesemuanya di perkampungan tersebut.

Berdasarkan soal siasat, katanya kesemua mangsa akan dihantar ke Kota Kinabalu untuk bekerja sebagai buruh dalam pelbagai sektor.

Mohamad Pajeri berkata dalam serbuan itu pihaknya turut merampas sebuah kereta pacuan empat roda yang digunakan dalam aktiviti tersebut, dan kes akan disiasat di bawah Akta Imigresen 1959/63 dan Akta Antipemerdagangan Orang dan Antipenyeludupan Migran (ATIPSOM) 2007 (Pindaan 2010).


Pelacur Mati Dibunuh Kerana Komplen Pelanggannya Ambil Masa Terlalu ‘Lama’

INDONESIA: Seorang lelaki yang dikenali sebagai Ridwan Solihin dari Jawa Barat, Indonesia didakwa membunuh pelacur hanya kerana menyakiti hatinya dalam kejadian awal Oktober ini.

Menurut polis, mangsa berusia 28 tahun yang dikenali sebagai OS itu mendaftar masuk di sebuah hotel di Karawang, sehari sebelum kejadian dan telah melayan dua pelanggan sebelum bertemu dengan Ridwan pada sebelah petang.

Polis berkata, Ridwan telah menggunakan ‘ubat kuat’ dalam bentuk cecair yang disapukan pada kemaluannya untuk bertahan lama.

Bagaimanapun, oleh kerana hubungan intim itu mengambil masa yang terlalu lama membuatkan mangsa protes dan melemparkan kata-kata yang menyakiti hati suspek.

Suspek geram lalu mencekik mangsa sehingga mati sebelum menyamun beberapa barangannya dan meninggal mayat mangsa di bilik hotel tersebut.

Enam hari kemudian, suspek ditahan polis dan didakwa atas tuduhan membunuh. Suspek berdepan dengan hukuman penjara seumur hidup jika didapati bersalah.


Serpihan Kapal Selam Indonesia Ditemui

BALI: Indonesia mengesahkan sudah menemui serpihan daripada kapal selam tentera, KRI Nanggala 402, yang hilang bersama 53 kelasi di perairan utara Pulau Bali.

Ketua Tentera Laut, Yudo Margono, yang mengumumkan perkara itu, berkata kira-kira enam serpihan kapal itu ditemui bersama beberapa komponen dan barangan dalam kapal selam ‘malang’ itu.

“Dalam tempoh beberapa hari ini kita menemui serpihan dan barangan dari lokasi terakhir kapal selam itu menyelam.

“(Barangan) itu tidak akan terkeluar dari kapal selam jika tiada tekanan luar atau tanpa kerosakan pada peluncur torpedo,” katanya kepada pemberita sebentar tadi.

Kapal selam milik tentera Indonesia itu dikesan hilang sejak tiga hari lalu iaitu pada Rabu lalu pada kira-kira jam 10.37 pagi.

Sehubungan itu, harapan menyelamatkan 53 kelasi kapal selam itu bertambah tipis, lebih-lebih lagi kerana bekalan oksigen dipercayai habis jam 3 pagi tadi.

Sehubungan itu, operasi menyelamat kini berubah kepada usaha mencari dan mengeluarkan aset itu dari perairan Bali, di mana ia menjalani latihan ketenteraan.

Ketika ratusan anggota tentera dikerah mencari KRI Nanggala 402, pihak berkuasa memaklumkan kapal selam buatan Jerman itu hanya memiliki bekalan oksigen untuk tiga hari selepas terputus hubungan sejak Rabu lalu.

Bagaimanapun, tempoh tiga hari itu berakhir pada awal pagi tadi, manakala kapal selam yang membawa 53 kelasi itu masih belum ditemui.

Kapal selam itu yang juga satu daripada lima dimiliki tentera Indonesia hilang Rabu lalu ketika menjalani latihan ketenteraan menggunakan torpedo di perairan Bali.

Menurut pihak berkuasa, KRI Nanggala 402 yang menjalani beberapa naik taraf menyertai latihan tentera laut di pesisir pantai Bali ketika ia meminta kebenaran untuk menyelam dan kemudian terputus hubungan.

Meskipun banyak pihak mengharapkan keajaiban dalam misi mencari dan menyelamat (SAR) itu, kesan tumpahan minyak di kawasan kapal selam berkenaan dipercayai hilang menggambarkan kemungkinan berlaku kerosakan tangki minyak.

Kapal selam itu dikatakan terputus hubungan ketika tenggelam sedalam 700 meter di dasar laut, melebihi keupayaan aset itu untuk bertahan terhadap tekanan persekitaran.

Pihak berkuasa belum memaklumkan sebarang kemungkinan yang menyebabkan kehilangan kapal selam itu atau mengulas persoalan sama ada aset berusia puluhan tahun itu membawa muatan berlebihan.

Negara jiran, Singapura dan Malaysia selain Amerika Syarikat (AS) serta Australia turut menghantar bantuan dalam SAR itu dengan hampir 24 kapal perang dikerah melakukan pencarian meliputi kawasan seluas 34 kilometer persegi.

KRI Nanggala 402 seberat 1,300 tan jenis 209 diesel elektrik adalah kapal selam penyerang yang dibina pada 1978 dan diserahkan kepada Indonesia pada Oktober 1981.

Aset itu pernah dibaik pulih pada 1989 di Jerman dan kemudian pada 2012 di Korea Selatan dengan strukturnya diganti serta naik taraf ke atas sistem penggerak, sonar dan senjata. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Whatsapp Menghadapi Masalah Untuk Menghatar Fail Media Seperti Gambar

WhatsApp Messenger merupakan salah satu perkhidmatan permesejan popular yang digunakan pengguna seluruh dunia. Apa pun, kini ia dilihat WhatsApp Messenger menghadapi sedikit masalah teknikal dikalangan sejumlah pengguna.

Pengguna melaporkan masalah untuk menghantar fail media, seperti gambar, audio dan sebagainya. Percubaan kami sekali memperlihatkan pengguna sukar untuk menghantar gambar kepada yang lain, selain turut menghadapi masalah ketika mengemaskini WhatsApp Status.

Buat masa ini, ia tidak diketahui lagi bilakah masalah ini akan selesai sepenuhnya. Bagi anda sendiri, adakah anda menghadapi masalah sama?


Pengkhianatan Bersatu, Segelintir Ahli PKR

KUALA LUMPUR: Presiden PKR, Datuk Seri Anwar Ibrahim mengesahkan terdapat percubaan pengkhianatan terhadap kerajaan Pakatan Harapan (PH).

Kata beliau, percubaan itu membabitkan kerajaan Bersatu dan segelintir pihak dari parti PKR.

“Sekarang kita menunggu maklumat lanjut tetapi ada percubaan menjatuhkan kerajaan Pakatan Harapan membabitkan bekas rakan kita Bersatu dan segelintir dari PKR yang khianat.

“Mereka sudah bertemu dengan Yang di-Pertuan Agong petang tadi namun belum ada pengumuman lanjut,” katanya.

Beliau berkata demikian sebelum menjawab soalan tazkirah selepas solat Maghrib, di kediamannya di Kampung Segambut Dalam, Kuala Lumpur.

Anwar berkata, beliau tidak mempunyai maklumat penuh mengenai penubuhan kerajaan baharu.

“Soalan mengenai kerajaan baharu… saya belum mendapat maklumat penuh lagi,” katanya dalam tazkirah yang disiarkan secara langsung di Facebook Parti Keadilan Rakyat.

Pada sesi tazkirah itu juga, Anwar kelihatan sentiasa memeriksa telefon bimbitnya.

Wartawan yang berhimpun di hadapan kediamannya tidak dapat mengikuti atau mendengar sesi tazkirah itu apabila diminta keluar selepas solat Maghrib tadi.


Warga asing ditahan seludup petrol

CUBAAN bot pam menyeludup keluar petrol ke negara jiran berjaya dipatahkan Pasukan Polis Marin (PPM) di perairan Tanjung Layak-Layak, Pitas, Kudat, hari ini.

Ketika kejadian 11.30 pagi, sepasukan anggota PPM sedang meronda sempena Op Landai Khas untuk memantau aktiviti laut.

Komander Pasukan Polis Marin Wilayah 4 Sabah, Asisten Komisioner Mohamad Pajeri Ali berkata, anggotanya memperoleh maklumat Unit Risikan Marin (URM) mengenai kegiatan itu dan pemantauan dibuat sebelum bot berkenaan ditahan.

Katanya, pemeriksaan mendapati bot dinaiki dua lelaki berusia 35 dan 22 tahun dari negara jiran dan tidak mempunyai dokumen pengenalan sah.

“Pemeriksaan lanjut turut menemui 47 gelen petrol bersubsidi dan juragan bot gagal menunjukkan sebarang dokumen kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP) yang membenarkan minyak itu dibawa,” katanya dalam kenyataan, hari ini.

Mohamad Pajeri berkata, pihaknya percaya barang kawalan berkenaan cuba diseludup keluar ke negara jiran dan bahan bakar itu bernilai RM2,932.80.

“Kita turut merampas bot pam, dua unit enjin pam, dua ‘shaft’ dan dua ‘propeller’ milik suspek. Nilai keseluruhan rampasan berjumlah RM12,232.80,” katanya.

Menurutnya, suspek dan barang rampasan dibawa ke Markas Operasi Pasukan Polis Marin Kudat untuk siasatan mengikut Seksyen 21 Akta Kawalan Bekalan 1961. – Harian Metro


Restoran Di Sabah Boleh Beroperasi Hingga 12 Malam

KOTA KINABALU: Kerajaan negeri memutuskan untuk melanjutkan waktu operasi restoran atau kedai makan sehingga 12 malam berkuat kuasa esok (5 Dis).

Bagaimanapun, lanjutan ini masih tertakluk kepada prosedur operasi standard (SOP) sedia ada yang telah ditetapkan.

Perkara itu diumumkan oleh Menteri Kerajaan Tempatan dan Perumahan, Datuk Seri Panglima Masidi Manjun dalam sidang media perkembangan semasa Covid-19 negeri Sabah, di sini hari ini.

Dalam perkembangan lain, Masidi berkata, Jabatan Kesihatan Negeri Sabah (JKNS) akan melaksana saringan komuniti secara meluas di kawasan yang dikenal pasti mempunyai jangkitan kes Covid-19.

Katanya dalam tempoh beberapa hari ini, keputusan dari saringan komuniti ini akan menyumbang kepada bilangan kes yang tinggi di Sabah.

Namun, ia bergantung kepada keputusan ujian saringan.

“Seperti kes di Kampung Numbak dan Taman Telipok Ria, kita menjangka kes meningkat tetapi ianya tidak berlaku. Orang yang dijangkiti kurang daripada jangkaan kita. Jumlah individu yang disaring kurang dari yang disangka,” katanya.

Bagaimanapun ketika ini JKNS akan terus memperluaskan saringan komuniti. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan GRS Salur RM42.9 Juta Kepada Sekolah, Badan Keagamaan Bukan Islam Di Sabah

KOTA KINABALU: Kerajaan Gabungan Rakyat Sabah (GRS) menyalurkan kira-kira RM42.9 juta untuk bantuan sekolah dan badan keagamaan bukan Islam di Sabah tahun ini.

Ketua Menteri Hajiji Noor berkata, daripada jumlah itu sebanyak RM17.9 juta bantuan adalah kepada sekolah, antaranya Sekolah Persendirian Cina, Sekolah Menengah Jenis Kebangsaan,Sekolah Jenis Kebangsaan Cina, tadika dan sekolah swasta.

Bantuan kepada badan keagamaan pula iaitu gereja, kuil dan tokong membabitkan sejumlah RM24.9 juta.

“Sebagai kerajaan yang prihatin dan saksama, kita akan meneruskan bantuan dan peruntukan kepada sekolah dan badan keagamaan bukan Islam di negeri ini.

“Bantuan itu juga sebagai tanda dan bukti bahawa kerajaan negeri GRS serius serta ikhlas dalam membantu semua lapisan masyarakat tanpa mengira bangsa dan agama”, katanya.

Beliau berkata demikian ketika merasmikan Sambutan Krismas Kota Kinabalu anjuran Dewan Bandaraya Kota Kinabalu (DBKK) dan Majlis Gereja-Gereja Sabah di Padang Merdeka, hari ini.

Hajiji berkata, kerajaan negeri komited memastikan perpaduan rakyat, keharmonian kaum dan toleransi beragama yang kukuh di negeri ini akan terus berkekalan.

Katanya, sebarang tindakan yang boleh menjejaskan perpaduan rakyat dan kestabilan kerajaan, perlu dihindari bagi membolehkan negeri ini merealisasikan agenda pembangunan Hala Tuju Sabah Maju Jaya (SMJ) dengan berkesan untuk meningkatkan lagi ekonomi sekaligus memacu pembangunan dan kemajuan.

Beliau berkata, kerajaan negeri sentiasa menyokong penganjuran apa juga festival, karnival dan program-program yang menjurus ke arah pemantapan perpaduan dalam kalangan rakyat pelbagai kaum dan agama di negeri ini.

“Penganjuran festival Krismas dapat meningkatkan lagi semangat perpaduan, toleransi dan saling hormat menghormati dalam kalangan rakyat Sabah yang berbilang bangsa, kaum dan agama.

“Sememangnya semangat seumpama ini sudah lama diamalkan di Sabah dan ia juga sejajar dengan konsep Keluarga Malaysia yang diperkenalkan oleh Perdana Menteri”, katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jeffrey, Sila Tanya Persekutuan Siapa Keluarkan IC

KUALA LUMPUR: Datuk Seri Mohd. Shafie Apdal meminta Ahli Parlimen Keningau, Datuk Dr. Jeffrey Kitingan bertanya kepada Kerajaan Persekutuan siapa sebenarnya yang berkuasa mengeluarkan kad pengenalan (IC).

Ketua Menteri berkata, sebelum ini Jeffrey mengadakan demonstrasi menuduh beliau yang mengeluarkan IC, justeru disebabkan Presiden Parti Solidariti Tanah Airku (Star) itu kini bersama Persekutuan maka mudahlah untuk mengemukakan pertanyaan itu.

“Perkara ini penting bagi kita kerana saya ini bukan hanya dilabel waktu saya perjuangkan UMNO dulu digelar sebagai anjing Semenanjung dan lepas itu bila saya memerintah di peringkat negeri Sabah saya ini bapa PTI (pendatang asing tanpa izin) yang keluarkan kad pengenalan.

“Saya bimbang ada yang orang buat demonstrasi di jalan raya termasuk Ahli Parlimen Keningau di merata tempat nak menyatakan bahawa inilah yang dikatakan bahawa pengeluar IC.

“Sekarang dia jadi timbalan menteri dah, dah periksa sama ada ini kuasa kerajaan negeri Sabah atau pun kuasa Ketua Menteri buat IC atau pun Kerajaan Pusat, jabatan pendaftaran atau pun Imigresen?,” katanya ketika perbahasan di Dewan Rakyat hari ini.

Terdahulu, Ahli Parlimen Penampang, Datuk Darell Leiking ketika mencelah meminta Mohd. Shafie menyatakan pandangan beliau tentang peranan Kerajaan Persekutuan mengatasi masalah PATI di Sabah.

Sebelum ini Jeffrey mendakwa kerajaan negeri mengeluarkan dokumen termasuk IC kepada mangsa kebakaran setinggan di Sabah.

Walaupun hakikatnya agensi yang terlibat ialah Jabatan Pendaftaran Negara (JPN), Jeffry tetap menuding jari ke arah Mohd. Shafie.

Tuduhan tersebut sebenarnya hanya bertujuan meraih sokongan politik peribadi Jeffry melalui kaedah memburuk-burukkan Kerajaan Sabah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengangkutan Awam Dibenar Beroperasi Kapasiti Penuh

KUALA LUMPUR: Pengangkutan awam termasuk bas awam, feri, kereta api, transit aliran ringan (LRT) turut dibenarkan beroperasi dengan kapasiti penuh mulai hari ini.

Menteri Kanan (Keselamatan), Datuk Seri Ismail Sabri Yaakob, berkata bagaimanapun, bagi pengangkutan awam yang membenarkan penumpang berdiri, mereka perlu patuh kepada prosedur operasi standard (SOP) khususnya penjarakan sosial.

“Bagi pengangkutan awam seperti LRT dan MRT (transit aliran massa), penumpang perlu mengawal kendiri penjarakan supaya tidak berhimpit dan bersesak.

“Selain itu, penumpang dan pemandu setiap masa mesti pakai pelitup muka dan memuat turun aplikasi MySejahtera selain menggunakan cecair pembasmi kuman sepanjang perjalanan,” katanya dalam sidang media harian PKPP, di Putrajaya, hari ini. BH Online


Polis Nafi Mayat Ditemukan Di Pantai Tanjung Aru

KOTA KINABALU: Polis Kota Kinabalu hari ini menafikan gambar memaparkan mayat wanita ditemukan di Tanjung Aru, di sini hingga tular di laman sosial Facebook dan aplikasi WhatsApps sejak beberapa hari lalu.

Ketua Polis Daerah Kota Kinabalu Asisten Komisioner Habibi Majinji berkata sehingga ke hari ini, tiada kes penemuan mayat seperti didakwa dalam Facebook dan WhatsApp berkenaan.

Katanya, pihak polis juga belum menerima sebarang laporan berhubung kejadian itu.

“Ibu Pejabat Polis Daerah (IPD) Kota Kinabalu ingin menafikan gambar yang tular di media sosial yang mendakwa mayat seorang wanita ditemui di Pantai Tanjung Aru Kota Kinabalu.

“Sehingga ke hari ini, tiada laporan polis yang diterima berkaitan penemuan mayat berkenaan,” katanya menerusi kenyataan media hari ini.

Habibi berkata pihaknya berharap semua pihak supaya berhenti dan tidak menyebarkan sebarang laporan atau maklumat yang tidak benar.-SabahNewsToday


Covid-19 : Malaysia Dalam Fasa Pemulihan Terakhir – Noor Hisham

PUTRAJAYA, 30 Mei: Malaysia kini dalam fasa pemulihan terakhir susulan kejayaan pelaksanaan Perintah Kawalan Pergerakan (PKP) yang dikuatkuasakan sejak 18 Mac lepas berhasil mengurangkan penularan kes baharu COVID-19.

Ketua Pengarah Kesihatan Datuk Dr Noor Hisham Abdullah berkata pada ketika ini, pelaksanaan Perintah Kawalan Pergerakan Bersyarat (PKPB) yang bermula pada 4 Mei lepas turut berjaya menurunkan nilai kebolehjangkitan atau R0 (R-naught) sehingga 0.3 berbanding 0.6 ketika pelaksanaan PKP.

“…jadi dalam kita melihat (kes COVID-19 di Malaysia) kita ada permodelan, kita lihat modelling yang kita gunakan. Waktu sebelum PKP, kita lihat kita punya kebolehjangkitan, R0 itu ialah 3.55, bermakna seseorang itu boleh menjangkiti 3.55 orang, dan apabila kita laksanakan PKP, kita dapat kurangkan R0 sehingga 0.6 dan sekarang ini (semasa PKPB) kita punya R0 0.3.

“Bererti seseorang yang dijangkiti hanya boleh menjangkiti 0.3 orang, jadi ia semakin berkurang dan untuk melihat kepada kes-kes yang akan datang, model ini sedang berjalan dengan baik. Sekarang ini, kita di peringkat pemulihan yang terakhir,” katanya ketika temu bual eksklusif bersama Bernama di sini.

R0 merujuk nilai kebolehjangkitan sesuatu virus pada permulaan sesuatu wabak dalam masyarakat, iaitu secara puratanya berapa ramai orang yang boleh dijangkiti oleh kes yang berlaku. Dalam kaedah permodelan dan ramalan untuk sesuatu wabak, menurunkan nilai R0 kurang daripada angka 1 secara berterusan akan membantu mengakhiri sesuatu wabak.

Dr Noor Hisham berkata Kementerian Kesihatan Malaysia (KKM) akan terus memantau situasi semasa negara sepanjang PKPB yang dikuatkuasakan sehingga 9 Jun.

“Sekiranya kes baharu boleh dicapai dalam satu angka untuk tempoh melebihi seminggu berkemungkinan sektor ekonomi akan dibuka 100 peratus, selain sektor sosial dan pendidikan,” katanya.

Ketua Pengarah Kesihatan itu turut berkongsi data sejak 4 Mei lepas hingga 29 Mei, hampir sebulan PKPB dikuatkuasakan, yang menunjukkan hanya kira-kira 200 kes melibatkan rakyat Malaysia daripada 1,800 kes baharu COVID-19 yang dilaporkan di Malaysia.

“Ini bermakna PKPB itu berjaya, PKP pun berjaya melandaikan lengkungan. Rakyat patuh kepada SOP, Kejayaan ini bukan sebab tanggungjawab atau dilakukan oleh Kementerian Kesihatan dan kerajaan, tetapi kejayaan ini kejayaan bersama dengan rakyat sebab rakyat Malaysia patuh kepada SOP,” katanya optimis.

Dr Noor Hisham berkata selain berdepan kenaikan kes mendadak melibatkan pendatang asing tanpa izin di Depoh Tahanan Imigresen, KKM juga menjangkakan kes rentas negeri semasa perayaan Aidilfitri.

Namun, beliau berkata ia mungkin tidak akan tercetus pada kadar yang tinggi dan masih boleh dikawal sekiranya rakyat kekal patuh kepada SOP yang ditetapkan oleh kerajaan.

“…mungkin kita akan dapat peningkatan kes tapi tidak secara mendadak,  jadi kalau rakyat patuh kepada SOP mungkin kita tak dapat gelombang ketiga, kita menunggu sekarang ini, raya dah lepas, mungkin dalam tempoh seminggu, dua minggu kita akan melihat kes (baharu) setiap hari. Kalau kes ini masih lagi rata iaitu dua angka dan juga satu angka, tempoh PKPB akan tamat pada 9 Jun. Kita akan lihat bagaimana keadaan kita nanti,” katanya.

Setakat semalam, tiada kes kematian berkaitan COVID-19 direkodkan di Malaysia dalam tempoh tujuh hari berturut-turut sejak 23 Mei lepas dengan jumlah kumulatif kes kematian kekal pada 115 kes (1.49 peratus).

Jumlah kes positif COVID-19 di Malaysia sehingga semalam adalah 7,732 kes. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Meninggal Dunia Depan Restoran Di Lido

KOTA KINABALU : Seorang lelaki rebah sebelum meninggal dunia di hadapan sebuah restoran di Lido di sini pada Sabtu.

Kejadian jam 8.45 pagi itu disedari pekerja restoran berkenaan selepas melihat lelaki itu rebah sebelum menghubungi talian kecemasan 999 untuk mendapatkan bantuan.

Ketua Polis Daerah Kota Kinabalu Asisten Komisioner Mohd Zaidi Abdullah berkata, sejurus menerima maklumat, anggota polis dikerah ke lokasi kejadian untuk melakukan siasatan awal.

Menurutnya, mangsa disahkan meninggal dunia di lokasi kejadian oleh pihak hospital.

“Siasatan lanjut juga mendapati setiap hari mangsa akan berjalan kaki dari rumahnya ke restoran berkenaan untuk sarapan, namun pagi tadi mangsa tiba-tiba pengsan.

“Mayat mangsa dihantar ke Unit Forensik Hospital Queen Elizabeth bagi menjalankan ujian calitan dan bedah siasat untuk mengetahui punca kematian,” katanya.

Katanya, kes diklasifikasikan sebagai mati mengejut. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Mengamuk Kerana Tidak Diberikan Wang

BEAUFORT: Seorang lelaki mengamuk selepas permintaan untuk mendapatkan wang tidak dipenuhi neneknya dalam kejadian di Kampung Kerukan, Kuala Penyu, di sini, semalam.

Dalam kejadian jam 8 pagi itu, lelaki berusia 43 tahun terbabit turut dikatakan menjerit mahu membunuh orang sehingga menakutkan neneknya.

Ketua Polis Daerah Beaufort, Deputi Superintendan Yusoff Zaki Mat Yaacob berkata, siasatan awal mendapati, suspek tinggal bersama neneknya yang berusia 71 tahun.

Katanya, suspek yang mengamuk sambil memegang sebilah parang itu dikatakan hilang kawalan hanya kerana tidak diberikan wang.

“Siasatan juga mendapati sebelum ini, suspek pernah mengamuk sehingga menetak dinding rumah dan tangga atas alasan sama iaitu tidak diberikan wang. Suspek juga dikatakan mahu membunuh orang.

“Polis bertindak menahannya selepas menerima laporan daripada nenek suspek, di Balai Polis Kuala Penyu, pada jam 12.26 tengah hari, semalam,” katanya ketika dihubungi, hari ini.

Yusoff Zaki berkata, bertindak atas laporan itu, sepasukan polis dari Bahagian Siasatan Jenayah Ibu Pejabat Polis Daerah (IPD) Beaufort ke lokasi kejadian.

“Suspek diberkas Bahagian Siasatan Jenayah IPD Beaufort dan siasatan dijalankan mengikut Seksyen 506 Kanun Keseksaan iaitu melakukan ugutan jenayah,” tegasnya. – Asiatimes


Abang Posmen Tolong Hantar Ubat Ke Rumah, KKM Tanggung Kos Penghantaran Hingga 30 Jun

Bagi mengurangkan risiko penularan wabak COVID-19, Kementerian Kesihatan dengan kerjasama Poslaju akan menghantar ubat-ubatan kepada rumah pesakit.

Pesakit yang memerlukan ubat susulan dalam bentuk tablet dan kapsul kini tidak perlu lagi menghadiri fasiliti kesihatan untuk mendapatkan ubat, sebaliknya hanya tunggu ubat-ubatan anda di rumah.

Malah, Kementerian Kesihatan juga akan menampung kos penghantaran ubat kepada anda sehingga 30 Jun ini.

Berikut merupakan cara-cara untuk mendapatkan penghantaran ubat susulan melalui pos.

#DudukRumah dan dapatkan perkhidmatan penghantaran Ubat Melalui Pos (UMP) secara percuma! Sebuah inisiatif prihatin oleh Kementerian Kesihatan Malaysia (KKM) ini untuk meringankan beban pesakit sepanjang tempoh PKP ini.#Pos4you #PosPrihatin #UbatMelaluiPos pic.twitter.com/XSFNIB65uZ


Sabah Terima 628,390 Dos Vaksin Setakat Isnin

KOTA KINABALU, 30 Jun : Sabah telah menerima 628,390 dos atau 254,565 botol vaksin COVID-19  untuk kegunaan rakyat setakat Isnin lepas, kata  Pengarah Kesihatan Negeri Sabah Datuk Dr Christina Rundi.

Beliau berkata daripada jumlah itu, sebanyak 555,761 dos vaksin jenis Pfizer-BioNtech, Sinovac dan Astrazeneca sudah digunakan.

“Setakat ini juga terdapat sebanyak 152 pusat pemberian vaksin (PPV) di Sabah yang antaranya membabitkan fasiliti kesihatan selain hospital dan klinik swasta serta dewan dan premis swasta yang menjadikan PPV sebagai projek CSR (tanggungjawab sosial koprat).

“Bagi program (vaksinasi) ‘outreach’, sebanyak 16 daerah terbabit dengan 20 pasukan klinik bergerak melibatkan 195 lokaliti,” katanya ketika menyampaikan taklimat perkembangan pemberian vaksin COVID-19 di Sabah kepada Ketua Menteri Datuk Hajiji Noor di sini hari ini.

Pada majlis sama, Hajiji turut menyampaikan bantuan tunai sekali bayar RM300 bagi Bantuan  Sabah Prihatin (BSP) 3.0 kepada penjaja kecil dan bantuan pembayaran pengurusan Program Perumahan Rakyat Termiskin (PPRT) kepada Dewan Bandaraya Kota Kinabalu (DBKK) melibatkan peruntukan RM2.69 juta.

Sementara itu, Hajiji bersyukur kerana Program Imunisasi COVID-19 Kebangsaan (PICK) di Sabah temasuk di kawasan luar bandar dan pedalaman berjalan lancar.

“Mengikut taklimat Pengarah Kesihatan Negeri Sabah (Dr Christina), PICK berjalan lancar termasuk program vaksinasi bergerak kerajaan yang turut mendapat kerjasama Persatuan Pacuan Empat Roda Sabah dan Jawatankuasa Petugas Khas Imunisasi COVID-19 (CITF),” katanya. -BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Sesak Nafas, Kedai Runcit Bangunan Lama Di Pekan Tamparuli Musnah Terbakar

TAMPARULI, 13 Ogos: Sebuah kedai menjual barangan runcit yang beroperasi di bangunan konkrit berusia lebih empat dekad di pekan ini, musnah dalam kebakaran lewat petang tadi.

Tiga individu mengalami sesak nafas selepas terhidu asap tebal dalam kebakaran membabitkan dua lot kedai dan sebuah kedai runcit.

Menurutnya, kejadian itu juga menyebabkan seorang lelaki dan wanita berusia 50 dan 54 tahun mengalami sesak nafas dan dihantar ke Hospital Tuaran.

“Seorang lagi individu yang tidak dikenal pasti turut mengalami sesak nafas dan dihantar ke hospital sama oleh orang awam.

“Keadaan semua mangsa dilaporkan stabil dan kebakaran dapat dikawal jam 5.50 petang dan operasi tamat sepenuhnya dua jam kemudian,” katanya.

Kejadian pada kira-kira 5 petang itu disedari pemilik premis apabila api dipercayai bermula dari bahagian dapur kedai, sebelum merebak pada bahagian siling bangunan dua tingkat berkenaan.

Ketua Operasi dari Balai Bomba dan Penyelamat Tuaran Sailin Jun berkata pihaknya menghantar dua jentera untuk memadam kebakaran, sejurus menerima panggilan kecemasan pada 5.05 petang.

“Ketika anggota JBPM tiba di lokasi kejadian, kira-kira 20 peratus premis berkenaan musnah terbakar, manakala barangan yang ada didalamnya gagal diselamatkan pemiliknya,” katanya di sini, hari ini.

Beliau berkata anggota JBPM mengambil masa kira-kira 30 minit mengawal dan memadam sepenuhnya kebakaran itu. Tiada kecederaan dan kemalangan jiwa dilaporkan.

Punca kejadian dan nilai kerugian masih dalam siasatan.


Usah Berbangga Dengan Budaya Lompat Parti – Pemuda PBS

KOTA KINABALU: Parti Warisan Sabah (Warisan) perlu meminta mantan Adun PBS Datuk Anita Baranting (Tandek) dan Abdul Rahman Kongkawang (Labuk) mengosongkan kerusi untuk bertanding semula di bawah tiket Warisan.

Ketua Pemuda PBS Christopher Mandut berkata Setiausaha Agung Warisan Loretto S Padua tidak boleh bermegah tetapi sebaliknya menerima kenyataan bahawa Warisan adalah rumah ‘katak politik’.

“Kerajaan gabungan yang dipimpin oleh Warisan ini wujud kerana kerusi yang disumbangkan oleh ‘katak’, jadi berhenti bercakap besar dan hadapi realiti bahawa Parti anda berkuasa kerana disebabkan budaya lompat parti,” katanya.

Membidas kenyataan Loretto, Mandut berkata sejak pilihan raya umum lepas, Warisan telah mengundang seorang ahli dewan undangan dari Upko, tujuh Umno dan dua Adun PBS untuk menyeberang ke parti pemerintah, manakala empat Adun UPKO membantu membentuk kerajaan campuran.

“Kenapa menyalahkan Presiden PBS kerana kehilangan wakil rakyat kita, sedangkan merekalah tidak jujur dan mengkhianati pengundi mereka.

“Daripada bercakap besar, Warisan sebaliknya perlu meminta kedua-dua Datuk Anita Baranting dan Abdul Rahman Kongkawan untuk mengosongkan kerusi mereka yang menang atas tiket PBS dan Barisan Nasional dan bertanding semula di bawah bendera Warisan.

“Kita lihat jikalau rakyat menyokong keputusan mereka,” katanya.

Loretto baru-baru ini mendakwa Presiden PBS, Datuk Seri Dr Maximus Ongkili perlu dipersalahkan kerana gagal meyakinkan ahli-ahlinya dan wakil rakyat mengenai kepentingan politik parti itu.

Mandut menegaskan bahawa di Malaysia, pemimpin terpilih tidak akan sesuka hatinya meninggalkan parti yang menjadikan mereka “Yang Berhormat” dan menyertai parti pemerintah melainkan tergoda oleh janji-janji yang diberikan kepada mereka.

“Dalam kes Adun Labuk (Abdul Rahman Kongkawang), beliau terus ‘dipancing’ dan diganggu selama lima bulan yang lalu seperti yang dikatakan oleh Presiden Warisan,” katanya.

Mandut, sebaliknya, bertanya kepada Loretto jika beliau boleh menafikan bahawa kerajaan Warisan  terbentuk disebabkan oleh budaya ‘lompat parti’

“Jadi lebih baik anda cermin diri sendiri. Anda berkuasa kerana politik yang kotor.

“Sebagai seorang peguam, anda harus tahu makna integriti dan kejujuran. Beritahu kepada bekas wakil rakyat kami untuk melakukan perkara yang betul iaitu dengan mengosongkan kerusi mereka dan bertanding semula,” katanya.-SabahNewsToday


“Kalau Masak Tak Jadi, Tak Mengapa.. Boleh Post Di Group Masak Apa Tak Jadi Hari Ini” – PM

PUTRAJAYA: Tan Sri Muhyiddin Yassin dalam Perutusan Khas Perdana Menteri sebelum menyambut Ramadan mengumumkan PKP dilanjutkan sehingga 12 Mei 2020.

Di akhir ucapannya, beliau sempat bergurau apabila bulan Ramadan kali ini tidak dapat ke Bazar Ramadan tetapi boleh memasak di rumah.

“Jika masakan tidak jadi tak mengapa, boleh post di group Masak Apa Tak Jadi Hari Ini,” katanya lagi.

Ucapan itu mungkin mencuit hati kita apabila satu group di facebook diwujudkan ketika tempoh PKP ini untuk menghimpunkan masakan-masakan yang tidak jadi sepanjang tempaoh PKP.


TERKINI: 121 Kes Sembuh Hari Ini, Lebih Tinggi Dari Jumlah Kes Positif Baru – KKM

PUTRAJAYA: Kementerian Kesihatan Malaysia (KKM) melaporkan sebanyak 121 kes yang telah sembuh dan dibenarkan discaj pada hari ini.

Ketua Pengarah Kesihatan, Datuk Dr. Noor Hisham Abdullah berkata, jumlah tersebut menjadikan angka kumulatif sembuh keseluruhan adalah 3,663 kes.

“Ia bersamaan dengan 64.4 peratus daripada jumlah keseluruhan kes dan melebihi kes baharu yang dilaporkan,” katanya dalam Sidang Media Harian COVID-19 secara langsung, hari ini.

Perkara tersebut boleh dirujuk ke video pada minit ke 16.


Sabah FC Rehatkan Kurniawan

KOTA KINABALU: Sabah FC mengambil keputusan drastik merehatkan ketua jurulatihnya, Kurniawan Dwi Yulianto berikutan kemerosotan prestasi pasukan itu, berkuat kuasa hari ini.

Tindakan itu ada kaitan dengan kegagalan pengendali dari Indonesia itu membawa kemenangan kepada pasukan terutama sepanjang pusingan kedua Liga Super.

Pengurus pasukan, Marzuki Nasir berkata, pihak pengurusan sangat kecewa dengan prestasi hambar skuad Badak itu selepas gagal mencatat sebarang kemenangan dalam lapan perlawanan terakhir.

“Setakat ini semua kebajikan pemain dan pegawai pasukan sentiasa dijaga serta diberi perhatian sewajarnya oleh pihak pengurusan Sabah FC,” katanya dalam satu kenyataan, di sini hari ini.

Katanya, Kurniawan akan direhatkan sehingga ke satu tarikh yang akan dimaklumkan kemudian.

Sepanjang tempoh itu, katanya tempatnya akan diambil alih penolong jurulatih, Burhan Ajui, manakala bekas jurulatih Sabah, Jelius Ating dilantik sebagai penolong pengurus yang baharu.

“Kita yakin pengalaman yang dimiliki kedua-dua mereka ketika bersama-sama pasukan bola sepak Sabah sejak 2017.

“Ini sudah tentu akan dapat membantu skuad Badak dalam mengharungi baki perlawanan sekali gus terus kekal dalam saingan Liga Super musim depan,” katanya.

Marzuki turut berharap agar semua pihak khususnya penyokong sentiasa memberikan sokongan dan kepercayaan kepada Sabah FC bagi mengembalikan prestasi cemerlang pasukan dalam tempoh terdekat.

Sabah FC hanya mampu melakar tiga keputusan seri dalam tujuh perlawanan sepanjang pusingan kedua Liga Super yang bermula bulan lalu.

Malah, Sabah mencatat kekalahan 3-0 di gelanggang sendiri ketika berdepan Penang FC pada 22 Ogos lalu dan dibelasah 4-0 ketika menentang UiTM FC di gelanggang lawan, malam tadi. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Dalam Rangka Capai 60% Penduduk Divaksin, Kata Hajiji

KENINGAU: Ketua Menteri Hajiji Noor berkata, Sabah kini berada dalam rangka mencapai matlamat memvaksin sekurang-kurangnya 60% penduduknya pada Oktober selepas program jangkauan luar (mobile outreach) menunjukkan hasil yang baik setakat ini.

Katanya, berdasarkan angka program berkenaan oleh Petugas Khas Imunisasi Covid-19 (CITF), jumlah sebenar orang yang disuntik telah melebihi sasaran selama empat hari berturut-turut bermula 21 Julai.

Beliau berkata, pada 21 Julai, penduduk yang sudah mendapatkan sama ada dos pertama atau kedua vaksin adalah seramai 31,375 orang manakala pada 22 Julai (32,293), 23 Julai (35,749) dan 24 Julai (32,504).

“Dengan ketibaan vaksin dos tunggal CanSino yang dijangka pada bulan depan, Sabah kini berada dalam rangka untuk mencapai sasaran itu,” katanya selepas melawat Pusat Pemberian Vaksin (PPV) daerah di Kompleks Sukan Keningau, di sini, hari ini.

Hajiji berkata, pembukaan pusat pemberian vaksin (PPV) integrasi pertama Sabah di Pusat Konvensyen Antarabangsa Sabah (SICC) pada 28 Julai ini dijangka membantu meningkatkan kadar vaksinasi di negeri ini.

Katanya, bersama dengan program sedia ada, iaitu Program Imunisasi Industri Covid-19 Kerjasama Awam-Swasta (PIKAS) untuk pekerja industri, PPV Integrasi yang melibatkan dua organisasi penjagaan kesihatan swasta diharap dapat meningkatkan vaksinasi daripada 1,500 hingga 10,000 sehari.

Sementara itu, beliau berkata, Sabah akan menerima satu juta dos vaksin Pfizer dan menjangka penghantaran 1.8 juta dos vaksin CanSino yang diminta menjelang bulan depan. – FMT


Penerbit Berita Perlu Berhati-Hati, Facebook Lancar Program Semakan Fakta Pihak Ketiga Di Malaysia

KUALA LUMPUR, 26 Jun – Mulai sekarang, penerbit berita di Malaysia perlu berhati-hati apabila menyiarkan artikel dalam Facebook susulan pelancaran program semakan fakta pihak ketiga baru-baru ini oleh platform sosial itu dengan kerjasama Agence France-Presse (AFP).

Program itu, yang bermula hari ini, bertujuan mengurangkan penyebaran maklumat palsu dalam talian dan membantu membentuk masyarakat yang lebih berinformasi di negara ini.

Ia turut membabitkan semakan semula dan mengkaji semula ketepatan berita dalam Facebook, termasuk foto dan video, oleh AFP.

Pengurus Rakan Strategik Facebook Malaysia Alice Budisatrijo, berkata memerangi kandungan tidak sah dan menangani pengedaran berita palsu dalam Facebook merupakan sebahagian besar daripada usaha mereka untuk memastikan berita berkualiti tinggi diperoleh pembaca dalam platform sosial.

“Apabila kita bercakap tentang kandungan tidak sah, sudah tentulah antaranya berita palsu, salah maklumat… tetapi juga kandungan yang disebarkan oleh pelaku buruk — orang yang berniat tidak baik semasa mereka menggunakan Facebook.

“Jelas sekali, kami tidak mahu mereka (pelaku jahat), sebab apabila orang melayari Facebook, lebih-lebih lagi untuk mendapatkan berita dalam Facebook, kami mahu mereka mencari berita bermaklumat yang berwibawa, bermutu tinggi, yang mudah-mudahan turut menghiburkan,” katanya ketika mengumumkan pelancaran program semakan fakta pihak ketiga di ibu pejabat Facebook Malaysia di sini.

AFP diperakui oleh Rangkaian Penyemak Fakta Antarabangsa bukan partisan Poynter Institute.

Menerusi program itu, AFP akan menyemak fakta kandungan Facebook dalam bahasa Inggeris dan Melayu berlandaskan kriteria standard untuk menentukan kesahihan sesuatu berita.

Menurut Budisatrijo, apabila semakan fakta pihak ketiga menentukan sesuatu berita itu sebagai palsu, ia akan dipaparkan di bahagian bawah dalam News Feed, yang mengakibatkan penyebarannya di media sosial semakin berkurangan.

Sebagai tambahan, apabila semakan fakta pihak ketiga menulis artikel tentang sesuatu kandungan yang dikenal pasti sebagai palsu, Facebook akan secara automatik memaparkan ‘Artikel Terkait’ di bawah artikel yang disebarkan di halaman News Feed.

Bagaimanapun, halaman yang berulang kali berkongsi berita palsu akan mendapati penyebaran itu berkurangan dan keupayaan mereka untuk memperoleh kewangan serta pengiklanan dikeluarkan.

“Dalam perkongsian berita, adalah penting untuk kita membangunkan produk yang akan membantu penerbit. Kami ada program latihan, berkongsi amalan terbaik dan menerima maklum balas daripada banyak penerbit untuk membangunkan produk yang berguna dan memberi latihan bagi wartawan serta orang ramai,” kata Alice.

Facebook kini bekerjasama dengan 54 rakan di seluruh dunia bagi program pemeriksaan fakta, meliputi kandungan dalam 43 bahasa di 57 negara.

Program ini sejajar dengan kerangka tiga bahagian untuk mempertingkatkan kualiti dan berita dalam News Feed, dengan Facebook mengeluarkan akaun dan kandungan yang melanggar Community Standards atau dasar pengiklanan.

Ia turut mengurangkan penyebaran berita palsu dan kandungan tidak sah, dan pada masa sama menambah baik kandungan yang dipapar kepada orang ramai.


Lelaki Tahan Kencing Selama 8 Jam, Elak Diuji AADK

BEAUFORT: Seorang lelaki berumur 26 tahun sanggup menahan air kencing selama lapan jam bagi mengelak daripada ujian saringan air kencing dijalankan.

Ketua Pegawai Agensi Antidadah Kebangsaan (AADK) Beaufort Effanehwati Lakat berkata suspek cuba melengahkan masa sewaktu proses ujian dijalankan agar suspek dilepaskan dengan alasan tidak dapat kencing.

“Tindakan suspek bagaimanapun berjaya ditangani oleh anggota AADK dan suspek kemudian ditahan.

“Suspek juga sebelum ini pernah ditangkap oleh pihak AADK Beaufort atas kesalahan di bawah Seksyen 6(3) Akta Penagih Dadah, Rawatan dan Pemulihan 1983 kerana melanggar syarat pengawasan.

“Suspek juga baru sahaja bebas dari penjara pertengahan tahun 2018, namun suspek tidak serik dengan hukuman yang sudah dijalaninya,” katanya dalam satu kenyataan di sini pada Rabu.

Tambahnya sebaik menjalani pemeriksaan ujian air kencing, suspek didapati terbabit dalam penyalahgunaan dadah kerana positif syabu.

Effanehwati berkata suspek adalah antara lima penagih yang ditahan dalam Ops Cegah yang dijalankan di daerah ini yang bermula pada pukul 10 pagi hingga 1 petang.

Katanya turut ditahan seorang ayah dan anak ditangkap dalam Ops sama.

Menurutnya kedua-dua suspek didapati positif dadah.

“Kesemua suspek berumur 19 hingga 51 tahun ditahan mengikut Seksyen 3(1) Akta Penagih Dadah (Rawatan dan Pemulihan) 1983.

“Pihak AADK akan terus menjalankan pemantauan dari semasa ke semasa bagi membanteras kegiatan penagihan dadah di daerah ini.

“Sebarang aduan boleh disalurkan ke pejabat AADK Beaufort atau menghubungi di talian hotline kami 013-3343493,” katanya. -SabahNewsToday